Πόνοι στα πόδια, αιτίες και θεραπείες - EnterMessinia.gr\nΤο κάτω μέρος των ποδιών μας σηκώνει όλο το βάρος της καθημερινότητάς μας. Αυτό όμως δεν σημαίνει ότι είναι φυσιολογικό να μας πονούν.\nΟι ιατρικές θεραπείες μπορούν να βοηθήσουν αν ο γιατρός διαπιστώσει ότι έχετε μια κατάσταση όπως κράμπες στα πόδια, θρόμβους αίματος ή προβλήματα με τα νεύρα.\nΑλλά υπάρχουν και πράγματα που μπορείτε να κάνετε επίσης στο σπίτι για να ανακουφιστείτε από τους πόνους.\nΜυϊκές κράμπες. Μπορεί να εμφανιστούν στον ύπνο σας ή ακόμα και στη μέση της ημέρας. Αυτός ο ξαφνικός, οξύς, αβάσταχτος πόνος που δίνει την αίσθηση ότι κάποιος σφίγγει τη γάμπα ή το μηρό με τανάλια, σταματά το ίδιο ξαφνικά όπως ξεκίνησε. Η μυϊκή κράμπα συμβαίνει όταν οι μυς είναι κουρασμένοι ή αφυδατωμένοι. Πίνετε περισσότερο νερό αν είστε επιρρεπείς σε μυϊκές κράμπες στα πόδια.\nΜπορεί επίσης να βοηθήσει αν τεντώσετε απαλά ή κάνετε μασάζ στην περιοχή του πόνου. Επίσης, μην ξεχνάτε να τεντώνετε τα πόδια σας σωστά πριν ασκηθείτε.\nΠόνοι στους κνημιαίους μυς. Μπορείτε να αισθανθείτε αυτόν τον πόνο στο μπροστινό μέρος της γάμπας σας. Οι μύες και η σάρκα κατά μήκος της άκρης του οστού παρουσιάζουν φλεγμονή και έτσι αισθάνεστε πόνο όταν περπατάτε, τρέχετε ή πηδάτε. Αν επαναλαμβάνετε συνεχώς μια άσκηση ή μια καθημερινή δραστηριότητα σε σκληρές επιφάνειες μπορεί να ενεργοποιηθεί αυτή η φλεγμονή. Μπορεί επίσης να παρουσιαστεί αν έχετε πλατυποδία ή αν τα πόδια σας στρέφονται προς τα έξω.\nΞεκουράστε τα πόδια σας για να αισθανθείτε καλύτερα. Ο πάγος επίσης βοηθά. Οπως και διάφορα αντιφλεγμονώδη φάρμακα όπως η ασπιρίνη και η ιβουπροφαίνη, αν ο γιατρός σας θεωρεί ότι είναι ασφαλή φάρμακα για την περίπτωσή σας. Μπορείτε να τα αγοράσετε χωρίς συνταγή.\nΑν ο πόνος παραμένει θα πρέπει να δείτε το γιατρό σας. Μην επιχειρήσετε να κάνετε μόνοι σας κάτι που θα μπορούσε να τραυματίσει το πόδι σας ακόμα περισσότερο. Μόλις αισθανθείτε λίγο καλύτερα κάνετε κάποιες εκτάσεις. Την επόμενη φορά φορέστε άνετα παπούτσια που στηρίζουν τα πόδια σας. Και αν είναι δυνατόν μην τρέχετε πάνω σε σκληρές επιφάνειες.\nΤενοντίτιδα. Ενα από τα πρώτα προειδοποιητικά σημάδια πως έχετε φλεγμονή στον αχίλλειο τένοντα είναι ο πόνος στο χαμηλότερο σημείο της γάμπας σας, κοντά στο πίσω μέρος της φτέρνας σας. Είναι ένας συνηθισμένος τραυματισμός που κάνει τον τένοντα να φουσκώνει, να τεντώνεται ή ακόμα και να σκίζεται. Μπορείτε να το πάθετε από υπερβολική κόπωση ή ακόμα και από το ανέβασμα στις σκάλες. Είναι ένας πόνος που μπορεί να σας ακολουθεί για πολύ καιρό.\nΒάλτε πάγο πάνω στο σημείο για να αισθανθείτε κάποια ανακούφιση ή πάρτε αντιφλεγμονώδη φάρμακα αν ο γιατρός σας δώσει το «πράσινο φως». Αποφύγετε να κάνετε οτιδήποτε προκαλεί πόνο. Οταν πονάει λιγότερο, αρχίστε να τεντώνετε το πόδι σας.\nΕάν αισθάνεστε σοβαρό πόνο στον αχίλλειο τένοντα, τότε μπορεί να έχει υποστεί ρήξη (σχίσιμο). Ενα άλλο πιθανό σημάδι της ρήξης είναι η δυσκολία να στρέψετε το δάχτυλο του ποδιού σας προς τα κάτω. Ο γιατρός μπορεί να σας κάνει ένεση στη φλεγμονώδη περιοχή, ενώ δεν αποκλείεται να χρειαστεί χειρουργική επέμβαση για την αποκατάσταση της ζημιάς.\nΣπασμένα οστά ή διαστρέμματα. Αν έχετε στραμπουλήξει τον αστράγαλό σας και πάθετε ένα ήπιο διάστρεμμα, δοκιμάστε να ανακουφίσετε τον πόνο με πάγο, κομπρέσες και ανύψωση του ποδιού.\nΣε περίπτωση πιο σοβαρού διαστρέμματος ή κατάγματος, βάλτε πάγο πάνω στην πονεμένη περιοχή και επισκεφθείτε άμεσα τον γιατρό σας, καθώς θα χρειαστείτε κάποιο νάρθηκα, ενώ δεν αποκλείεται να χρειαστείτε και φυσικοθεραπεία.\nΘα χρειαστεί χρόνος, αλλά σταδιακά θα μπορέσετε να περπατήσετε και πάλι άνετα. Προχωρήστε αργά, αυξάνετε σταδιακά τη δύναμή σας και μην ρίχνετε από την αρχή βάρος στο τραυματισμένο σας πόδι.\nΦλέβες και θρόμβοι\nΘρόμβος αίματος. Οταν το αίμα πυκνώνει σε μια φλέβα και συσσωρεύεται, μπορεί να μετατραπεί σε θρόμβο. Μια τέτοια κατάσταση στο σώμα ονομάζεται εν τω βάθει φλεβική θρόμβωση.\nΟι πιο συνηθισμένοι θρόμβοι αίματος συμβαίνουν στο κάτω μέρος του ποδιού ή στο μηρό. Είναι πιο πιθανό να συμβούν αν είστε ανενεργοί για μεγάλες χρονικές περιόδους, όπως σε μια μακρά αεροπορική πτήση ή μια μεγάλη βόλτα χωρίς στάση με το αυτοκίνητο. Είστε επίσης σε κίνδυνο εάν είστε υπέρβαροι ή καπνίζετε ή παίρνετε συγκεκριμένα φάρμακα.\nΥπάρχει μια πιθανότητα ένας θρόμβος να σπάσει στην κυκλοφορία του αίματός σας και να ταξιδέψει σε μια αρτηρία στους πνεύμονες. Αν συμβεί αυτό, θα μπορούσε να εμποδίσει τη ροή του αίματος. Αυτή είναι μια σοβαρή κατάσταση που ονομάζεται πνευμονική εμβολή.\nΑν νομίζετε ότι μπορεί να έχετε θρόμβωση, μεταβείτε αμέσως στο γιατρό ή το τμήμα επειγόντων περιστατικών.\nΤα φάρμακα, οι κάλτσες στήριξης και η απώλεια βάρους είναι τύποι θεραπειών που θα σας βοηθήσουν να αποφύγετε τη δημιουργία θρόμβων.\nΦλεβίτιδα (κιρσοί/ευρυαγγείες). Ισως να είστε εξοικειωμένοι με τη φλεβίτιδα, επειδή μπορείτε να τη δείτε στην επιφάνεια του δέρματος. Μοιάζει με «στριμμένες» σκούρες μπλε ή πορφυρές φλέβες και προκαλούνται από αδύναμες βαλβίδες και φλεβικά τοιχώματα. Μπορεί να προκαλέσουν πόνο ειδικά αν παραμένετε για μεγάλο χρονικό διάστημα όρθιοι.\nΔοκιμάστε τις κάλτσες στήριξης για να ανακουφίσετε τον πόνο. Σε όλη τη διάρκεια της ημέρας, αλλάζετε στάση και φροντίστε πότε να στέκεστε όρθιοι και πότε να κάθεστε. Επισκεφθείτε το γιατρό σας σχετικά με άλλους τύπους θεραπείας, εάν οι φλεβίτιδες είναι πολύ οδυνηρές.\nΠεριφερική αρτηριακή νόσος κάτω άκρων. Αυτό μπορεί να συμβεί όταν οι αρτηρίες στα πόδια σας καταστραφούν και σκληρύνουν. Οταν οι αρτηρίες στενεύουν ή μπλοκαριστούν, τα πόδια χάνουν τη ροή αίματος που χρειάζονται. Αυτό μπορεί να προκαλέσει κράμπες στο κάτω μέρος του ποδιού, όταν περπατάτε, ανεβαίνετε σκάλες ή κάνετε άλλα είδη άσκησης, επειδή οι μύες δεν λαμβάνουν αρκετό αίμα.\nΗ ηρεμία βοηθά, αλλά αν οι αρτηρίες έχουν στενέψει ή έχουν μπλοκαριστεί σοβαρά, τότε ο πόνος μπορεί να επιμείνει, ακόμα και όταν ξεκουραστείτε. Επίσης, μπορεί να μην επουλώνονται σωστά τα τραύματα.\nΑυτή η κατάσταση είναι πιο πιθανό να συμβεί σε άτομα που έχουν διαβήτη, υψηλή αρτηριακή πίεση, υψηλή χοληστερόλη, είναι παχύσαρκοι ή καπνιστές.\nΜπορεί να διορθωθεί με αλλαγή του τρόπου ζωής:\n• Εάν καπνίζετε, σταματήστε το κάπνισμα\n• Τρώτε πιο υγιεινά\n• Διαχειριστείτε το βάρος σας\nΑλλες θεραπείες περιλαμβάνουν φάρμακα για τον έλεγχο της χοληστερόλης, του διαβήτη ή της υψηλής αρτηριακής πίεσης. Μερικοί άνθρωποι χρειάζονται χειρουργική επέμβαση για να βελτιώσουν τη ροή του αίματος στα πόδια.\nΠόνος στα πόδια: Νευρώνες\nΗ πηγή του πόνου στα πόδια θα μπορούσε επίσης να είναι νευρικής φύσεως.\nΣτένωση σπονδυλικού σωλήνα και ισχιαλγία. Μια συχνή αιτία της στένωσης σπονδυλικού σωλήνα είναι η αρθρίτιδα της σπονδυλικής στήλης. Μερικές φορές ένας δίσκος κήλης ασκεί πίεση στις κοντινές ρίζες των νεύρων, γεγονός που μπορεί να οδηγήσει σε συμπτώματα ισχιαλγίας, όπως:\n• Κάψιμο, κράμπες στα πόδια όταν στέκεστε ή κάθεστε\nΟ πόνος μπορεί να ξεκινήσει από την πλάτη και το ισχίο, και αργότερα να επεκταθεί στο πόδι σας. Η ξεκούραση είναι συχνά η θεραπεία για άλλους πόνους του ποδιού, αλλά όχι γι’ αυτήν την περίπτωση. Η ξεκούραση δεν βοηθά στην περίπτωση της ισχιαλγίας.\nΗ θεραπεία μπορεί να περιλαμβάνει ανάπαυση για λίγες μέρες σε συνδυασμό με τη λήψη αντιφλεγμονωδών φαρμάκων και αναλγητικών. Η θεραπεία ζεστού/κρύου μπορεί επίσης να ανακουφίσει τα συμπτώματα. Η φυσικοθεραπεία και οι ασκήσεις stretching είναι συχνά χρήσιμες. Σταδιακά αυξήστε την κίνηση με την πάροδο του χρόνου. Ο γιατρός σας μπορεί επίσης να συστήσει άλλες θεραπείες ή χειρουργική επέμβαση εάν ο πόνος σας δεν βελτιώνεται.\nΔιαβητική νευροπάθεια. Πρόκειται για μια συνηθισμένη επιπλοκή του διαβήτη. Τα νεύρα μπορούν να καταστραφούν από τα υψηλά επίπεδα σακχάρου στο αίμα. Μπορεί να προκαλέσει πόνο στα δύο πόδια μαζί με μούδιασμα και λιγότερη αίσθηση στα κάτω πόδια.\nΣυζητήστε με το γιατρό σας για φάρμακα για τον έλεγχο του πόνου και για τη διαχείριση των επιπέδων σακχάρου στο αίμα σας.


Τrivago: Κορυφαίες συμβουλές εξοικονόμησης χρόνου για ιδιοκτήτες Β&Β - ΧΡΗΜΑ & ΤΟΥΡΙΣΜΟΣ money-tourism.gr\nΑρχική > ΜΕΛΕΤΕΣ > Τrivago: Κορυφαίες συμβουλές εξοικονόμησης χρόνου για ιδιοκτήτες Β&Β\nΗ Trivago παρουσιάζει σε άρθρο της συμβουλές σχετικά με τη λειτουργία ενός bed and breakfast (B&B),που αποτελεί για πολλούς επιλογή τρόπου ζωής που συνοδεύεται και από μια υπόσχεση για μια καρποφόρα σταδιοδρομία.\nΜπορείτε να κερδίσετε αρκετά χρήματα, ενοικιάζοντας δωμάτια στο κατάλυμά σας και αναλαμβάνοντας τις δουλειές του νοικοκυριού, όπως το καθάρισμα, το στρώσιμο των κρεβατιών και η προετοιμασία του πρωινού.\nΗ λύση αυτή σάς εγγυάται πολλή διασκέδαση και περιπέτεια, καθώς θα έχετε την ευκαιρία να γνωρίσετε νέους ανθρώπους από όλο τον κόσμο στην ίδια σας τη στέγη. Το κερασάκι στην τούρτα: δεν χρειάζεται να χρησιμοποιείτε καθημερινά τη συγκοινωνία για να πάτε στη δουλειά σας.\nΤα Β&Β, όπως οποιοδήποτε άλλο κατάλυμα, χρειάζονται κατάλληλο σχεδιασμό και καθοδηγούμενη διαχείριση. Οπότε, εάν πιστεύετε ότι το μόνο που χρειάζεται είναι να διαμορφώσετε μερικά δωμάτια και μια πιατέλα πρωινού για να ξεκινήσετε, είστε γελασμένοι!\nΕνώ η κατοχή ενός Β&Β μπορεί να αποδειχθεί φανταστικό εγχείρημα, υπάρχουν πολλά πράγματα για τα οποία θα πρέπει να έχετε ξεκάθαρη εικόνα, ώστε να κατανοήσετε εάν αποτελεί μια σταδιοδρομία που σας ταιριάζει και μια επιλογή τρόπου ζωής που είναι ιδανική για εσάς.\nΕάν έχετε πραγματική εικόνα των παραπάνω παραγόντων, θα είστε σε θέση να αποφύγετε τη σπατάλη αρκετού χρόνου και πολλών χρημάτων στη συνέχεια. Για να ξεκινήσετε, ερευνήστε τι τύποι ανθρώπων επισκέπτονται τον προορισμό, ποιες είναι οι προτιμήσεις τους και οι προσωπικότητές τους.\nΚατόπιν, μιλήστε με ιδιοκτήτες άλλων Β&Β στην περιοχή σας και πέρα από αυτήν, για να συγκεντρώσετε πολύτιμες πληροφορίες και να κατανοήσετε από πρώτο χέρι πώς λειτουργεί ο τομέας των Β&Β. Τέλος, αλλά εξίσου σημαντικό, διαμορφώστε τον προϋπολογισμό σας. Όταν ανοίγετε ένα νέο Β&Β ή ανακαινίζετε ένα παλιό, θα πρέπει να υπολογίσετε με ακρίβεια το κόστος των δωματίων σας ανά διανυκτέρευση, καθώς με βάση αυτό το στοιχείο θα μπορέσετε να καθορίσετε τις τιμές των δωματίων σας.\nΟι ημέρες που οι διοικητικές εργασίες γινόντουσαν με χαρτί και μολύβι αποτελούν παρελθόν. Κάθε έμπειρος ιδιοκτήτης Β&Β θα συμφωνήσει ότι στις μέρες μας η χρήση τεχνολογίας αποτελεί το κλειδί για τη λειτουργία μιας επιτυχημένης επιχείρησης. Η τεχνολογία είναι αναπόφευκτη για την επιχείρηση Β&Β σας, καθώς οι πελάτες σας χρησιμοποιούν ήδη τεχνολογία για να σας βρουν, να κάνουν κράτηση στο δωμάτιό σας και να βιώσουν πολλές άλλες εμπειρίες.\nΕπίσης, η τεχνολογία μπορεί να σας απαλλάξει από όλες τις «βαριές» δουλειές, από τη βελτίωση του συστήματος κρατήσεών σας και την αποφυγή υπεράριθμων κρατήσεων έως την παροχή ποιοτικών λεπτομερών δεδομένων για τους πελάτες. Αυτό σημαίνει ότι μπορείτε να εξοικονομήσετε πολύ χρόνο και να εστιάσετε στη φροντίδα των πελατών σας, που αποτελούν το πιο σημαντικό στοιχείο του Β&Β σας.\nΕπειδή ο κατάλογος των εργασιών είναι αρκετά μεγάλος, είναι καλή ιδέα να έχετε έναν κατάλογο ελέγχου εργασιών οροφοκομίας, ώστε να διασφαλίζετε ότι τα δωμάτια βρίσκονται σε άψογη κατάσταση για κάθε πελάτη.\nΘα σας βοηθήσει να καλύψετε όλες τις πτυχές της οροφοκομίας και της συντήρησης χωρίς να παραβλέψετε κάτι, ιδιαίτερα εάν έχετε αναλάβει εσείς αποκλειστικά τη λειτουργία ενός μικρού Β&Β. Ακόμη και εάν αναθέσετε καθήκοντα σε ειδικευμένο προσωπικό, θα σας βοηθήσει να παρακολουθείτε ό,τι γίνεται (και ό,τι δεν γίνεται), χωρίς να απαιτείται μικροδιαχείριση των πάντων και χωρίς να δαπανάτε χρόνο σε περιττές συναντήσεις.\nΣε ό,τι αφορά τα μέλη του προσωπικού σας, πρώτα θα πρέπει να βεβαιωθείτε ότι κατανοούν την αξία που προσφέρουν στο Β&Β σας. Με αυτόν τον τρόπο, θα αντιμετωπίζουν τους πελάτες με εγκάρδιο τρόπο, αλλά και επαγγελματισμό, και ταυτόχρονα θα διεκπεραιώνουν τις καθημερινές τους εργασίες με αφοσίωση. Δημιουργήστε έναν κατάλογο καθηκόντων και αντίστοιχων εργασιών, ώστε να γνωρίζει ο καθένας τι προσδοκάται από αυτόν.\nΕπιπλέον, θα μάθουν να επιτελούν εργασίες χωρίς διαρκή επίβλεψη.\nΈνας κατάλογος θα είναι επίσης χρήσιμος για την ανάπτυξη αυτοπεποίθησης σε ό,τι αφορά τις δεξιότητες στον χώρο εργασίας. Εκτός αυτού, οι άνθρωποι γενικά εργάζονται καλύτερα όταν υπάρχει μια συγκεκριμένη δομή.\nΣτις οδηγίες προς το προσωπικό σας μπορείτε να συμπεριλάβετε καθημερινές εργασίες που θα πρέπει να εκτελούνται στο κατάλυμά σας, καθώς και ορισμένους άλλους κανόνες που είναι απαραίτητοι ώστε να διασφαλίζεται ο επαγγελματισμός στην εργασία, όπως το καθορισμένο ωράριο εργασίας, η απαγόρευση των κοινωνικών συναναστροφών με τους πελάτες μετά τις ώρες εργασίας και η απαίτηση το προσωπικό να ντύνεται ευπρεπώς για την εργασία του.\nΌπως θα πρέπει να έχετε πολιτικές για το προσωπικό, θα πρέπει να έχετε και κανόνες για τους πελάτες σας. Έχοντας ένα πρωτόκολλο κανόνων για το Β&Β σας, θα διασφαλίζετε ότι κάποιοι πελάτες δεν θα ενοχλούν άλλους πελάτες, το προσωπικό σας, τους γείτονές σας και, το σημαντικότερο, εσάς.\nΜπορείτε να συμπεριλάβετε αυτές τις πολιτικές στην ιστοσελίδα σας και να κοινοποιείτε τον σχετικό σύνδεσμο στο email επιβεβαίωσης της κράτησης. Μπορείτε επίσης να τοποθετήσετε ένα αντίγραφο σε έντυπη μορφή σε κάθε δωμάτιο.\nΟρισμένες τυπικές οδηγίες για τους πελάτες μπορεί να είναι να ενημερώνουν το προσωπικό για αιφνίδιες αλλαγές στο check-in/check-out, να μην κάνουν θόρυβο, να μην καπνίζουν, εάν απαγορεύεται το κάπνισμα στο Β&Β σας, και να διατηρούν τακτοποιημένα τον κοινόχρηστο χώρο, τα μπάνια και την κουζίνα, ώστε να μπορούν να τα χρησιμοποιούν όλοι.\nTagged bed and breakfast (B&B) trivago Β&Β ξενοδόχοι συμβουλές


βοτανοθεραπεία για φυτά! - Living Green\nΦτιάξτε φυτικό τσάι για τα φυτά σας με τεμαχισμένα χλωρά ή ξηρά φυτά τα οποία ζεματίζετε με βραστό νερό και τα αφήνετε να τραβήξουν. Μπορείτε ακόμη να φτιάξετε σπιτικό ζωμό με φυτά χλωρά ή ξηρά που έχετε αφήσει μια μέρα σε νερό να μουσκέψουν και έπειτα τα βράζετε σε σιγανή φωτιά επί 20 λεπτά και κατόπιν αφήνετε σκεπασμένα να κρυώσουν. Τέλος, φυτικό εκχύλισμα φτιάχνετε με χλωρά ή ξηρά φυτά μόνο σε νερό επί 3 μέρες να μουσκέψουν, χωρίς να επέλθει ζύμωση και μετά ακολουθεί σούρωμα και εάν χρειασθεί αραίωμα προτού το ράντισμα ή πότισμα.\nΠερισσότερη βοτανοθεραπεία για φυτά στο υπέροχο ημερολόγιο εργασιών του βιοκαλλιεργητή.\nΚατηγορίες: κηπουρική. Ετικέτες: βιβλίο, βιολογικό, κήπος, κηπουρική, συνταγή. Συντάκτης: marianna. Προσθήκη μόνιμου συνδέσμου στους σελιδοδείκτες σας.\nOne thought on “βοτανοθεραπεία για φυτά!”\nΠίνγκμπακ: Βοτανοθεραπεία για φυτά! | EcoNews.gr


Η Δύναµη της Φαντασίας του Χένρι | Byrne Skye\nΑρ. σελίδων 48\nΗ Skye Byrne και ο Nic George παρουσιάζουν ένα νέο διαχρονικό έργο που συγκαταλέγεται στο παγκόσµιο φαινόµενο ΤΟ ΜΥΣΤΙΚΟ της Rhonda Byrne.\nΤο αγαπηµένο παιχνίδι του Χένρι, ένας λαγός µε το όνοµα Βατόµουρος, έχει εξαφανιστεί και ο παππούς του αγοριού το συµβουλεύει να χρησιµοποιήσει τη φαντασία του για να βρει τον φίλο του. Η περιπέτεια πραγµατικά ξεκινά, όταν ο Χένρι αρχίζει να χρησιµοποιεί τη φαντασία του.\nΜπορεί η δύναµη της φαντασίας του Χένρι να φέρει πίσω τον Βατόµουρο; Ή µήπως ο Βατόµουρος έχει χαθεί για πάντα; Η φιλία ενός αγοριού και του παιχνιδιού του και ο συνδυασµός εικόνας και σχεδίου για την απεικόνισή της στο βιβλίο Η ?ύναµη της Φαντασίας του Χένρι είναι βέβαιο ότι θα συγκινήσουν τους αναγνώστες κάθε ηλικίας.\nΗ Skye και ο Nic γνωρίστηκαν στην πατρίδα τους, την Αυστραλία. Ήταν µόλις οχτώ ετών και δεν είχαν συνειδητοποιήσει ότι θα γίνονταν φίλοι για µια ζωή.\nΆρχισαν να εργάζονται για το The Secret το 2005 και την επόµενη χρονιά µετακόµισαν µαζί στην Καλιφόρνια. Εκεί πραγµατοποίησαν το όνειρο της ζωής τους δηµιουργώντας παιδικά βιβλία, συστήνοντας το 2014 την εταιρεία Cuppa Cooish και εκδίδοντας τον πρώτο τους τίτλο Η ?ύναµη της Φαντασίας του Χένρι.


O Καλλικρατης: ΠΟΣΕ ΚΕΠ: Απεργία στις 18 και 19 Σεπτέμβρη\n48ωρη ΑΠΕΡΓΙΑ Τετάρτη 18 και Πέμπτη 19 Σεπτέμβρη. Συναδέλφισσες, συνάδελφοι,\nΚυβέρνηση, Ευρωπαική Ένωση, ΔΝΤ επιταχύνουν την αντιδραστική αναμόρφωση του Δημόσιου. Γενικεύουν και κλιμακώνουν τον πόλεμο σε όλους τους... εργαζομένους, δημοσίου και ιδιωτικού τομέα. Τσακίζουν μισθούς και εργασιακά δικαιώματα. Προχωρούν με γρήγορους ρυθμούς σε διαρθρωτικές αλλαγές στο Δημόσιο, που υπηρετούν τη στρατηγική της ανταγωνιστικότητας και της κερδοφορίας των μεγάλων επιχειρηματιών.\nΜε τις διαθεσιμότητες, τα νέα οργανογράμματα, την αξιολόγηση, τον αποχαρακτηρισμό των ΝΠΔΔ σε ΝΠΙΔ απολύουν χιλιάδες εργαζόμενους στο Δημόσιο.\nΑυτή τη στιγμή βρίσκονται σε διαθεσιμότητα και στον προθάλαμο της απόλυσης πάνω από 14000 εκπαιδευτικοί, σχολικοί φύλακες, δημοτικοί αστυνομικοί, εργαζόμενοι στα ΑΕΙ, στα νοσοκομεία και στα Υπουργεία.\nΤο μεγάλο κύμα των απολύσεων έρχεται στους ΟΤΑ μέσω της άρσης της Προσωρινής Διαταγής με την οποία οι συμβασιούχοι των ΟΤΑ παρέμειναν στις δουλειές τους.\nΣτοχεύουν μέχρι τέλους του 2013, 4.000 απολύσεις, μέχρι τέλους του 2014, 25.000 απολύσεις και μείωση του Δημόσιου Τομέα κατά 180 - 200.000.\nΜε τις ιδιωτικοποιήσεις εκχωρούνται αρμοδιότητες και υπηρεσίες στο μεγάλο κεφάλαιο, φιλέτο για την κερδοφορία τους.\nΤα νοσοκομεία ουσιαστικά λειτουργούν ως επιχειρήσεις. Φύλαξη, καθαριότητα και ένα μέρος της λειτουργίας των λογιστηρίων έχουν περάσει σε εταιρείες, τα ολοήμερα ιατρεία είναι με πληρωμή 5 ευρώ ενώ έρχεται και το χαράτσι των 25 για κάθε εισαγωγή στο νοσοκομείο. Μετά τις απολύσεις των σχολικών φυλάκων η φύλαξη των σχολείων όπως και των ΑΕΙ περνάει σε εταιρείες security.\nΤο μάρμαρο από τις ιδιωτικοποιήσεις στις υπηρεσίες της καθαριότητας και του πράσινου στους ΟΤΑ θα το πληρώσει ο λαός αφού τα ανταποδοτικά τέλη για τα σκουπίδια υπολογίζεται να τετραπλασιαστούν !\nΕρχονται νέα μέτρα. Ψεύδεται η κυβέρνηση όταν λέει ότι από το πρωτογενές πλεόνασμα θα ενισχύσει τους χαμηλοσυνταξιούχους και τις συντάξεις. Ετοιμάζει νέο αντιασφαλιστικό νομοσχέδιο που θα τσακίζει κι άλλο τις συντάξεις, την ασφάλιση, τις παροχές υγείας, θα καταργεί ουσιαστικά το ΕΦΑΠΑΞ και άλλα.\nΑπό ένα τέτοιο κράτος εχθρικό προς τους εργαζόμενους, αυταρχικό, τίποτα θετικό δεν μπορεί να περιμένει για τον εαυτό του ένας δημόσιος υπάλληλος, όπως και όλος ο εργαζόμενος λαός.\nΣτην ενιαία επίθεση που δεχόμαστε πρέπει να απαντήσουμε με ενιαία λαϊκή αντεπίθεση με συντονισμένο αγώνα όλων των εργαζομένων, όλων των κλάδων σε Δημόσιο και Ιδιωτικό Τομέα.\nΕνιαία πάλη και όλοι μαζί ενάντια στις απολύσεις, στις ανατροπές των μισθολογικών και εργασιακών μας δικαιωμάτων.\nΟ ΛΑΟΣ ΝΑ ΠΑΡΕΙ ΤΗΝ ΤΥΧΗ ΣΤΑ ΧΕΡΙΑ ΤΟΥ ! ΟΛΟΙ ΣΤΟΝ ΑΓΩΝΑ!\n§ Καμία απόλυση, καμιά διαθεσιμότητα. Σταθερή μόνιμη δουλειά για όλους. Αυξήσεις στους μισθούς που να καλύπτουν ένα μέρος από τις τεράστιες απώλειες μας.\n§ Αποκλειστικά δημόσια, δωρεάν Παιδεία, Υγεία-Πρόνοια για όλους.\n§ Καμια ιδιωτικοποίηση, καμια εκχώρηση δημόσιων κοινωνικών υπηρεσιών και οργανισμών στους άρπαγες των επιχειρηματικών ομίλων.\n§ Δημόσια κοινωνική ασφάλιση για όλους. ΟΧΙ στο βούλιαγμα των ασφαλιστικών ταμείων, στη νέα προκλητική μείωση των εργοδοτικών εισφορών, στην κατάργηση των επικουρικών ταμείων, στη νέα μείωση των συντάξεων και του ΕΠΑΦΑΞ. Αύξηση των εργοδοτικών εισφορών και επιστροφή των λεηλατημένων από τα αποθεματικά των Ταμείων.\n§ Κανένας πλειστηριασμούς στη λαϊκή κατοικία. Ολοι μαζί για να μην πάρουν οι τράπεζες τα σπίτια μας.\n§ ΟΧΙ στη φοροληστεία και σε όλα τα χαράτσια.\nΟΛΟΙ ΣΤΟΥΣ ΔΡΟΜΟΥΣ, ΟΛΟΙ ΣΤΑ ΣΥΛΛΑΛΗΤΗΡΙΑ


Ο Πρόεδρος της Δημοκρατίας συναντήθηκε με τον Πρωθυπουργό του Λιβάνου – ΟΝΗΣΙΛΟΣ\nΟΝΗΣΙΛΟΣ > Ο Πρόεδρος της Δημοκρατίας συναντήθηκε με τον Πρωθυπουργό του Λιβάνου\nΟ Πρόεδρος της Δημοκρατίας κ. Νίκος Αναστασιάδης υποδέχθηκε χθες το απόγευμα, στο Προεδρικό Μέγαρο, τον Πρωθυπουργό του Λιβάνου κ. Σαάντ Χαρίρι, ο οποίος πραγματοποίησε μονοήμερη επίσκεψη εργασίας στη Λευκωσία.\nΚατά την άφιξη του κ. Χαρίρι στο Προεδρικό Μέγαρο, στρατιωτικό άγημα απέδιδε τιμές, ενώ έγινε ανάκρουση των Εθνικών Ύμνων Κύπρου και Λιβάνου.\nΑκολούθως, ο κ. Χαρίρι κατέθεσε στεφάνι στον ανδριάντα του Εθνάρχη Μακαρίου Γ΄.\nΣτη συνέχεια, ο Πρόεδρος Αναστασιάδης και ο Πρωθυπουργός Χαρίρι είχαν κατ’ ιδίαν συνάντηση, την οποίαν ακολούθησαν διευρυμένες συνομιλίες των αντιπροσωπειών των δύο χωρών.\nΑργότερα, ο Πρόεδρος της Δημοκρατίας και ο κ. Χαρίρι προέβησαν σε δηλώσεις στα ΜΜΕ.\nΣτις δηλώσεις του, ο Πρόεδρος Αναστασιάδης είπε, μεταξύ άλλων, απευθυνόμενος στον κ. Χαρίρι ότι «η επίσκεψή μου, πέρσι τον Ιούνιο, στον Λίβανο και η επίσκεψή σας εδώ, σήμερα, αποτελούν απόδειξη της στενής σχέσης μεταξύ Λιβάνου και Κύπρου και της κοινής μας δέσμευσης για περαιτέρω ενίσχυση και αναβάθμιση των δεσμών μας στο πολιτικοοικονομικό πεδίο, αλλά και στις επαφές ανάμεσα στους λαούς μας».\nΟ Πρόεδρος Αναστασιάδης είπε ότι «οι συζητήσεις μας σήμερα ήταν πολύ παραγωγικές. Συζητήσαμε, μεταξύ άλλων, τρόπους προώθησης των διμερών μας σχέσεων, τις σχέσεις ΕΕ-Λιβάνου και το πώς η Κύπρος μπορεί να στηρίξει ενεργά την ενίσχυσή τους. Επίσης, συζητήσαμε τις τελευταίες εξελίξεις στις προσπάθειές μας για συνολική λύση στο Κυπριακό.\nΑνασκοπήσαμε την πρόοδο στις διμερείς μας σχέσεις από την τελευταία μας συνάντηση, σε τομείς όπως το εμπόριο, η ενέργεια, η εκπαίδευση και ο τουρισμός. Προχωρούμε με την ολοκλήρωση διμερών συμφωνιών που εκκρεμούν. Συζητήσαμε επίσης τις εξελίξεις στην ευρύτερη περιοχή».\nΟ Πρόεδρος της Δημοκρατίας επεσήμανε ότι «η Κύπρος αναγνωρίζει τις συνεχείς προσπάθειες της χώρας στην καταπολέμηση της τρομοκρατίας. Στο πλαίσιο αυτό, επαναλαμβάνω τη δέσμευση της χώρας μου για τη στήριξη των ενόπλων δυνάμεων του Λιβάνου και είμαι ευτυχής να ανακοινώσω ότι η Κύπρος θα παραδώσει νέο πακέτο στρατιωτικής βοήθειας στις ένοπλες δυνάμεις του Λιβάνου».\nΟ Πρόεδρος της Δημοκρατίας επαίνεσε την Κυβέρνηση και τον λαό του Λιβάνου για τη φιλοξενία πέραν του 1.5 εκατ. Σύρων προσφύγων, σημειώνοντας τη γενναιοδωρία τους.\nΟ Πρόεδρος επεσήμανε, ακόμη, ότι προσβλέπει στο να φιλοξενήσει τριμερή σύνοδο Κύπρου – Λιβάνου – Ελλάδας τις επόμενες βδομάδες ή μήνες.\nΟ Πρόεδρος Αναστασιάδης ανέφερε ότι ενημέρωσε τον κ. Χαρίρι για τις εξελίξεις στο Κυπριακό, μετά και τη Διάσκεψη για την Κύπρο στο Κραν Μοντανά, και ευχαρίστησε τον Λίβανο για τη στάση αρχών που τηρεί σε ό,τι αφορά στην επίλυση του προβλήματος.\n«Παρά τις εντατικές προσπάθειες και την προσήλωση της πλευράς μας στο Κραν Μοντανά, η εμμονή της Τουρκίας στα θέματα της ασφάλειας και των εγγυήσεων, στη διατήρηση των επεμβατικών δικαιωμάτων, στην παρουσία ξένων στρατευμάτων, σε αντίθεση με το διεθνές δίκαιο και τις παραμέτρους που έθεσε ο ΓΓ του ΟΗΕ, δεν επέτρεψαν να υπάρξουν αποτελέσματα.\nΠαρά το αποτέλεσμα του Κραν Μοντανά, η πλευρά μας παραμένει προσηλωμένη στη συνέχιση των διαπραγματεύσεων για μια συνολκή λύση σύμφωνη με το διεθνές δίκαιο, τα σχετικά ψηφίσματα του Συμβουλίου Ασφαλείας του ΟΗΕ όπως και του ευρωπαϊκού δικαίου. Η επανενωμένη Κύπρος πρέπει να είναι ένα λειτουργικό, βιώσιμο, ανεξάρτητο κυρίαρχο κράτος που θα μπορεί να διαδραματίζει τον περιφερειακό γεφυρωτικό του ρόλο», επεσήμανε ο Πρόεδρος Αναστασιάδης.\nΑναφέροντας ότι «οι λαοί των δύο χωρών στάθηκαν διαχρονικά στο πλευρό ο ένας του άλλου με αλληλεγγύη», ο Πρόεδρος Αναστασιάδης είπε ότι «είμαστε αποφασισμένοι να ενισχύσουμε τους δεσμούς και τη συνεργασία μας, και να εργαστούμε μαζί για το αμοιβαίο όφελος των δύο χωρών μας, αλλά και για την περιοχή μας».\nΑπό την πλευρά του, ο κ. Χαρίρι τόνισε ότι η Κύπρος αποτελεί δεύτερο σπίτι για τους συμπατριώτες του.\nΧαρακτήρισε τη συνάντησή του με τον Πρόεδρο Αναστασιάδη εξαιρετική και πρόσθεσε ότι η Κυβέρνησή του εκτιμά τα μέγιστα τις σχέσεις της χώρας του με την Κύπρο, η οποία είναι ο στενότερος Ευρωπαίος εταίρος του Λιβάνου.\n«Ευχαριστώ τον Πρόεδρο για τη στήριξή του προς τις ένοπλες μας δυνάμεις, τον τομέα της ασφάλειας ευρύτερα», είπε, προσθέτοντας ότι κατά τις συνομιλίες τόνισε την ανάγκη για περαιτέρω ενίσχυση της οικονομικής και εμπορικής συνεργασίας ανάμεσα στις δύο χώρες.\nΕξέφρασε τη βεβαιότητα ότι, προς τον σκοπό αυτό, η Κύπρος θα διαδραματίσει σημαντικό ρόλο ως φίλη χώρα και ως μέλος της ΕΕ.\nΑναφερόμενος στο Κυπριακό, ο κ. Χαρίρι είπε ότι «η Κυβέρνησή μου είναι πλήρως προσηλωμένη στην εδαφική ακεραιότητα και κυριαρχία της Κυπριακής Δημοκρατίας.\nΈχουμε επανειλημμένα καλέσει για την πλήρη εφαρμογή των σχετικών ψηφισμάτων του Συμβουλίου Ασφαλείας του ΗΕ και στηρίζει τις καλές υπηρεσίες του ΟΗΕ και ενθαρρύνει την εντατικοποίηση των προσπαθειών, με στόχο την επίτευξη ειρηνικής λύσης που θα διασφαλίζει τα δικαιώματα όλων.\nΟ Πρόεδρος μού εξέφρασε την προσήλωση του στην επανέναρξη των συνομιλιών με στόχο την επίλυση», κατέληξε.


Στη πρώτη θέση με το... σπαθί της! | Espresso\nΚυριακή 21 / 07 / 2019\nΣτη πρώτη θέση με το... σπαθί της!\nΤετάρτη, Αύγουστος 1, 2007 - 16:39\nΓεννήθηκε και μεγάλωσε στο Παρίσι, σε ένα άκρως καλλιτεχνικό περιβάλλον, αλλά προτίμησε να υπηρετήσει το θέαμα με διαφορετικό τρόπο απ’ ό,τι οι γονείς της, αλλά και ο νονός της, ο Ζακ Λικ Γκοντάρ. Ετσι, η Μαρί Σαρά είναι η πιο διάσημη γυναίκα τορέρο του κόσμου, επειδή, αν και Γαλλίδα, επικράτησε τελικά μέσα της η τσιγγάνικη καταγωγή της. Από τα 24 χρόνια της έχει σκοτώσει στην αρένα 700 ταύρους. Οπως λέει πάνω από το άλογό της, την ώρα που επιτίθεται στους ταύρους κάνει αυτό που κάνουν και όλοι οι άλλοι τορέρο. Αψηφά το θάνατο για να τον ξορκίσει! Ο\nΟταν απέκτησε τα τρία της παιδιά, αποφάσισε να εγκαταλείψει την αρένα για χάρη τους. Η αποχή, όμως, ήταν κάτι που της στοίχισε. Ενιωσε ότι η ζωή της δεν είχε νόημα και κατόπιν παραίνεσης του δεύτερου συζύγου της, του διαφημιστή Κριστόφ Λαμπέρ, επέστρεψε σε αυτό που την κάνει να νιώθει ζωντανή. Ο συνδυασμός οικογένειας και καριέρας του τορέρο δεν είναι εύκολη υπόθεση, αλλά η Μαρί Σαρά ξέρει να κερδίζει τις μάχες.\nΦωτ.: Η Μαρί Σαρά για να είναι σε θέση να δίνει στην αρένα τον καλύτερό της εαυτό κάνει πολλές ώρες προπόνηση.


Fri, 05 Feb 2016 06:20:07 -0800WeeblyWed, 12 Sep 2012 16:41:00 GMThttp://www.familypsychotherapist.gr/epsilonrhogammaalphasigmaiotaalphakappa941sigmaf-sigmachi941sigmaepsiloniotasigmaf/post-title-click-and-type-to-edit\nΟι επαγγελματικές σχέσεις των ανθρώπων δεν στηρίζονται μόνο στην εργασιακή συναλλαγή ή διεκπεραίωση, είναι πολύπλοκες, έχουν βάθος και μερικές φορές μπορεί να είναι και πιο απαιτητικές από τις συναισθηματικές σχέσεις. Ενώ η λογική υπαγορεύει ρητά τι να κάνουμε και πώς να φερθούμε, εντούτοις πολλοί μοιάζουν με τη γυναίκα του Λωτ όταν πρόκειται να λογοδοτήσουν στον προϊστάμενό τους ή να ζητήσουν αύξηση. Από πού προκύπτει τέτοιος φόβος; Μήπως είναι κανόνας οι άνθρωποι που ταυτίζονται με την ηγεσία να γίνονται άκαρδοι και απειλητικοί ή απλώς κάποιοι εργαζόμενοι δεν έχουν μάθει να μιλούν τη γλώσσα που θα τους οδηγήσει σε πετυχημένα επαγγελματικά αποτελέσματα…Ο «πατέρας-αφεντικό» Τα εργασιακά προβλήματα ενδέχεται να είναι όντως σοβαρά, δεν αποκλείεται όμως να διογκώνονται στο μυαλό των εργαζομένων εξαιτίας λανθασμένων χειρισμών ή και αδράνειας.\nΈνα τέτοιο παράδειγμα απραξίας είναι και η περίπτωση του Γ.Κ. Δούλευε αρκετά χρόνια σε μια μεγάλη διαφημιστική εταιρεία και είχε τέτοια εμπειρία σ’ αυτό το πόστο, ώστε κατόρθωνε να φέρει σε πέρας και τα πιο απαιτητικά καθήκοντα. Σε φιλικό επίπεδο ήταν ένας άνθρωπος με χιούμορ και οξυδέρκεια, αλλά σε επαγγελματικό επίπεδο ήταν ο κλασικός τύπος του αφανούς ήρωα. Για παράδειγμα ήταν αυτός που θα ξελάσπωνε πάντα την εταιρεία από προβλήματα, αλλά ήταν και εκείνος που θα λειτουργούσε σαν σάκος του μποξ για τις επικρίσεις, την επίρριψη ευθυνών και τα ξεσπάσματα των ανώτερων στελεχών. Ως εκ τούτου όχι μόνο η απόδοσή του στη δουλειά έφθινε διότι δεν ήταν ευχαριστημένος από το κλίμα της συνεργασίας, αλλά ταυτόχρονα αισθανόταν υφέρπουσα επιθετικότητα για τον ανώτερό του. Μετά από δύο χρόνια άκαρπης υπομονής, στη διάρκεια ενός μεγάλου συνεδρίου της εταιρείας κατέρρευσε υπό το βάρος των ευθυνών που είχε αναλάβει, και παραιτήθηκε. Ο Γ.Κ. άφησε την επαγγελματική του ανέλιξη στο έλεος των διαθέσεων του προϊσταμένου του, με αποτέλεσμα να χάσει και αυτός τη δουλειά του αλλά και η εταιρεία έναν ικανότατο υπάλληλο. Παραμένοντας στωικός και αμίλητος, όταν κατηγορούνταν για θέματα για τα οποία δεν έφερε ευθύνη, υπονόμευε τον εαυτό του και τον έθετε εκτός της συλλογικής δουλειάς. Ο φόβος του να μην αντιμιλήσει, μήπως και χάσει τη δουλειά του, τον έκανε να φτάσει στο άλλο άκρο. Έμοιαζε με άνθρωπο χωρίς βούληση, χωρίς αξιοπρέπεια, εν τέλει χωρίς προσωπικότητα.\nΟ Γ.Κ. δεν είχε μάθει από την οικογένειά του να διεκδικεί. Μεγάλωσε με έναν αυταρχικό πατέρα και η ηγεσία της εταιρείας τώρα φάνταζε απειλητική για την ψυχοσύνθεσή του, όπως κάποτε και ο πατέρας του για αυτόν. Επόμενο ήταν, λοιπόν, να αισθάνεται υποτιμημένος, αλλά και ο προϊστάμενός του να μην είναι τελικά ευχαριστημένος από την παθητικότητά του.\nΜία πολύ τυπική έκφανση επαγγελματικής δυσλειτουργίας είναι η έλλειψη ψυχραιμίας. Πολλές φορές οι άνθρωποι γίνονται άσκοπα επιθετικοί ή εκστομίζουν λόγια που όταν τα σκεφτούν αργότερα τους φαίνονται αγενή.\nΗ Λ.Σ. απελύθη από την τράπεζα που εργαζόταν διότι δεν μπόρεσε να κρατήσει την ψυχραιμία της -και μάλιστα σε μια περίπτωση στην οποία είχε πέρα για πέρα δίκιο. Ως εργαζόμενη ήταν φιλότιμη και εργατική, διέθετε πολλά προσόντα για μια ταχύτατη ανέλιξη, εκτός από ένα: δεν ήταν ψύχραιμη, και όταν την έπνιγε το δίκιο ξεχνούσε ποιος ήταν ο συνομιλητής της. Ένα μεσημέρι ο προϊστάμενός της ζήτησε διευκρινίσεις για ένα μικρό χρηματικό έλλειμμα που βρέθηκε στο ταμείο της. Εκείνη θεωρώντας ότι την έθιγε με αυτή την ερώτηση, υιοθέτησε αμυντική στάση, που γρήγορα εξελίχθηκε σε αλόγιστη αντεπίθεση. Αντί να προσπαθήσει με χαμηλούς τόνους να βοηθήσει τον ανώτερό της να βρουν από κοινού την πηγή του ελλείμματος, κλιμάκωσε την ένταση μεταξύ τους με διάφορα άστοχα υπονοούμενα για την ανικανότητα του προϊσταμένου της. Ενοχλημένος και εκνευρισμένος ο τελευταίος την προκάλεσε να εκφράσει ανοιχτά τις σκέψεις της, και εκείνη του είπε ότι είναι ανίκανος ως προϊστάμενος. Περιττό να αναφερθεί ότι η κατά τα άλλα έξυπνη και ικανή υπάλληλος είδε πάραυτα την έξοδο της τράπεζας, και αυτό γιατί δεν μπόρεσε να υποστεί αμίλητα για λίγο τον εκνευρισμό του ανωτέρου της. Η Λ.Σ. κλιμάκωσε σε ένταση και φόρτισε με περιττό συναίσθημα μια κατάσταση ρουτίνας. Ο προϊστάμενός της δεν την κατηγόρησε για κλοπή, αλλά ακόμα και εάν το είχε κάνει, εκείνη έχασε την ευκαιρία να του αποδείξει την εντιμότητά και την ικανότητά της.\nΗ νοημοσύνη δεν αρκεί Απαραίτητο προστάδιο μίας πρόσληψης είναι η διαδικασία της συνέντευξης, καθοριστική για την τελική επιλογή του υποψήφιου. Τούτο είναι απαραίτητο διότι πέρα από τα τυπικά προσόντα και την προϋπηρεσία, η προσωπικότητα δεν είναι διόλου αμελητέος παράγοντας στην εργασιακή ζωή. Σε επαγγελματικό επίπεδο, πέρα από την εμπειρία, την εξυπνάδα και τις γνώσεις στο αντικείμενο, αυτό που έχει καταλυτική σημασία είναι η ευελιξία, η προσαρμοστικότητα και η διαχείριση των κρίσεων. Το να μπορεί ένας εργαζόμενος να διεκδικεί δικαίως και πολιτισμένα ή να σιωπά όποτε οφείλει, είναι το ίδιο χρήσιμο όσο και οι εξειδικευμένες γνώσεις.\nΟι δύο παραπάνω περιπτώσεις μπορεί να φαίνονται ακραίες, αλλά δεν είναι. Όλοι μας κάποια στιγμή στην εργασιακή ζωή μας έχουμε αισθανθεί με τον ένα ή τον άλλο τρόπο. Το ζητούμενο όμως είναι να σκεφτούμε τρόπους που θα μας κάνουν θετικούς και διεκδικητικούς στις επαγγελματικές σχέσεις ώστε να διαφυλάξουμε τα κεκτημένα μας αλλά και την ισορροπία στο χώρο που εργαζόμαστε. Είναι πάρα πολύ σημαντικό να ακούμε πολύ προσεκτικά το συνομιλητή μας, όχι με το συναίσθημα αλλά με τη λογική. Αφού έχουμε κατανοήσει τι θέλει να μας πει, να πούμε και εμείς τι γνώμη μας για το θέμα και πώς αισθανόμαστε με την κατάσταση. Εάν μας ζητηθεί μπορούμε να συνεισφέρουμε προτείνοντας εναλλακτικές προτάσεις σε ένα πρόβλημα που πρέπει να λυθεί. Είναι πολύ σημαντικό να συζητάμε ανοιχτά τα προβλήματα που ανακύπτουν και όχι κατ' ιδίαν με τους συναδέρφους σε πηγαδάκια. Πολλές φορές φανταζόμαστε ότι υπάρχουν μυστικές συμφωνίες στον εργασιακό χώρο και γι' αυτό υπάρχει διάχυτη καχυποψία. Εάν μας αφορά μπορούμε να τολμήσουμε να μιλήσουμε ανοιχτά και πολιτισμένα για τέτοια θέματα με τον προϊστάμενό μας. Θα το εκτιμήσει και θα προσπαθήσει να γίνει πιο ξεκάθαρος εάν τον ενδιαφέρει η ομαλή λειτουργία και η αποτελεσματικότητα. Εξωτερικεύοντας τα αισθήματά μας μπορούμε να αποφύγουμε τις κρίσεις και την παθητικότητα. Άλλωστε, κανείς δεν επιθυμεί να χάσει έναν υπάλληλο εργατικό και με προσωπικότητα!\nΣυμβουλές για καλύτερη επαγγελματική διαχείριση\n-Να παίρνουμε περισσότερες πρωτοβουλίες, ακόμα και χωρίς να μας το προτείνουν.\n-Να υλοποιούμε όμως τα σχέδιά μας κατόπιν συνεννόησης με τον προϊστάμενο.\n-Να συμμετέχουμε πιο ενεργητικά στην παραγωγή του έργου.\n-Όταν ζητείτε η γνώμη μας να μη διστάζουμε να την εκφράσουμε, ήρεμα και εμπεριστατωμένα.\n-Μη θεωρούμε την κριτική του εργοδότη σας σαν μια προσωπική επίθεση αλλά σαν μια πολύτιμη πληροφορία.\n-Όταν το λάθος είναι δικό μας, ας ελέγξουμε την παρόρμησή μας να αμυνθούμε και ας προσπαθήσουμε να αναλάβουμε τις ευθύνες μας.\n-Αν η κριτική που υφιστάμεθα είναι πολύ ενοχλητική και ο προϊστάμενός μας πολύ θυμωμένος, ας του δώσουμε λίγο χρόνο να ηρεμήσει και τον βλέπουμε κατ' ιδίαν λίγο αργότερα.\n-Να λέμε όχι όταν το επιθυμούμε.\n-Το διάλογο και τις διαφορετικές απόψεις ας τα δούμε σαν μια ευκαιρία να δουλέψουμε μαζί και όχι σαν αντιπαράθεση.\n-Εξάλλου, οι εργοδότες δεν είναι οι γονείς μας για να χρειάζεται να αποδείξουμε ότι είμαστε καλά παιδιά, χωρίς αυτό να σημαίνει ότι δεν μπορεί να χτιστεί μια αμοιβαία, αυθεντική και ειλικρινής σχέση.\n]]>Tue, 07 Aug 2012 06:30:34 GMThttp://www.familypsychotherapist.gr/epsilonrhogammaalphasigmaiotaalphakappa941sigmaf-sigmachi941sigmaepsiloniotasigmaf/first-post\nΣτα τέλη Ιουλίου ανακοινώθηκε η απόλυσή μου στη διαφημιστική εταιρεία που δουλεύω τα τελευταία 15 χρόνια. Τον Αύγουστο κορόιδεψα τον εαυτό μου ότι κάνω διακοπές, όπως κάθε χρόνο, και έτσι πέρασα καλά. Τώρα έχω επιστρέψει στην Αθήνα και νιώθω μουδιασμένος. Τίποτα δεν είναι το ίδιο. Είμαι 43 ετών και μέχρι πριν δύο μήνες όλα γύριζαν γύρω από τη δουλειά μου. Τώρα, με το άγχος ότι δεν θα ξαναβρώ κάτι από αυτά που έχασα, νιώθω σαν ξοφλημένος. Άλκης Χ.\nΚανείς δεν μπορεί να ισχυριστεί ότι αυτό που περνάτε είναι εύκολο. Ούτε είναι παρηγοριά το να σας πουν ότι το περνούν οι μισοί Έλληνες. Ο καθένας σε σχέση με την εργασία και τη ζωή του θέλει πάντα να αισθάνεται μοναδικός ως προς αυτά που προσφέρει. Άλλο εάν η εποχή φωνάζει ότι όλα διαλύονται. Ας πάρουμε, όμως, την κατάσταση που αντιμετωπίζετε βήμα προς βήμα.\nΗ απόλυσή σας ήρθε σε μια ηλικία που όλα φαίνονται δύσκολα να ξαναρχίσουν, ιδίως σε ένα τοπίο που αλλάζει δραματικά προς το χειρότερο. Τα 43 έτη είναι μια ηλικία, για τον άνδρα ιδίως, κρίσιμη. Απέχουν περίπου μια επταετία από την ανδρική κλιμακτήριο. Αυτό μπορεί να σημαίνει ότι, έτσι και αλλιώς, ψυχολογικά εισέρχεστε σε μια περίοδο ενδοσκόπησης, ανακατατάξεων, μια περίοδο γόνιμη αλλά και δύσκολη, όπου τίθενται ερωτήματα για το πού πάτε και πόσο καλά έχετε χαράξει τη ζωή σας. Το ερώτημα της αυτοπραγμάτωσης ή της ευτυχίας τίθεται ξανά και ξανά στον δυτικό άνθρωπο, τη στιγμή που η Δύση και ιδίως η Ελλάδα εισέρχεται σε μια περίοδο σκοτεινή και επιβιωτική. Είναι φυσικό να πονάτε που χάσατε τη ρουτίνα σας. Την καθημερινότητά σας, το ρόλο που είχατε ως χρήσιμο μέλος της εργασιακής αλυσίδας. Τις ανέσεις σας, τους φίλους που είχατε χάρη σε αυτήν τη δουλειά, αλλά και την εξωστρέφεια, την παραγωγικότητα και την εναπόθεση των δυνάμεών σας σε κάτι που θεωρείτε σημαντικό. Μπορεί τώρα να σας φαίνεται ότι τα χάσατε όλα αυτά, αλλά δεν μπορείτε να χάσετε κάτι εάν δεν τα αφήσετε να χαθούν. Και εξηγούμαι. Σας πήραν μεν τη δουλειά σας, για την οποία έχετε μοχθήσει, αλλά δεν μπορούν να σας πάρουν αυτό που είστε, ή που γίνατε μέσω αυτής. Χάσατε το μισθό σας, αλλά αυτό δεν σημαίνει ότι δεν μπορείτε να βρείτε άλλους πόρους να ζήσετε. Εάν νιώθετε ότι χάσατε φίλους, αυτοί οι φίλοι μπορεί να μην ήταν ποτέ πραγματικοί συνοδοιπόροι. Δεν χάσατε, όμως, μόνο. Κερδίσατε κιόλας. Χρόνο. Ενδεχομένως ψυχική ηρεμία. Κάποια χρήματα της αποζημίωσης που θα σας δώσουν μια ανάσα να σκεφτείτε. Ιδίως εσείς που κάνετε μια δημιουργική δουλειά, δεν χρειάζεστε να κατεβάζετε ιδέες μόνο κατά παραγγελία. Παραγγείλετε για τον εαυτό σας την καλύτερη διαφημιστική καμπάνια. Είμαι σίγουρη ότι μπορείτε.\nΗ ψυχική σας κατάσταση αυτήν τη στιγμή μοιάζει με πένθος. Και μάλιστα βρίσκεστε στο πρώτο στάδιο, αυτό του μουδιάσματος. Θα πρέπει να περιμένετε και τα υπόλοιπα όπου η άρνηση θα ξεπεραστεί με τη συνειδητοποίηση η οποία ενδέχεται να συνδυαστεί με μπόλικη οργή. Μη φοβηθείτε, παρατηρήστε τον εαυτό σας και κερδίστε από τις ψυχικές μεταπτώσεις, παρόλο που είναι επώδυνες. Η γραμμή, όμως, πάνω στην οποία πρέπει να δουλέψετε είναι αυτή του διαχωρισμού της ζωής από τη εργασία. Αναλογιστείτε γιατί νιώθατε τέτοια πληρότητα στην εργασία; Τι δεν πήγαινε καλά σε άλλους τομείς; Δεν αναφέρετε εάν υπάρχει οικογένεια ή σχέση στην προσωπική σας ζωή. Σκεφτείτε εάν ή πόσο φοβάστε την απραξία και τι σκέψεις θα αφυπνιστούν. Υπάρχουν επαγγελματικοί τομείς με τους οποίους οι εργαζόμενοι αισθάνονται σαν δεύτερο σπίτι τους, λόγω της φύσης αυτών και των ωρών που απασχολούνται. Η διαφήμιση, όπως και τα ΜΜΕ ή οι επιχειρήσεις, παράγουν μεγάλη ποσότητα αδρεναλίνης γι’ αυτό και οι άνθρωποι που εργάζονται σε αυτά ζουν έντονα, παρόλη την κούραση, σωματική και ψυχική. Πολλές φορές εξαιτίας της κεκτημένης ταχύτητας που αναπτύσσουν μέσα στην εργασία ξεχνούν την ταυτότητά τους, τα θέλω τους και μια εναλλακτική της παραγωγικότητας, που δεν συμβαδίζει πάντα με τα γυάλινα γραφεία και τα deadlines (ένα επείγον project, ένα καλό ρεπορτάζ ή μια ισχυρή συμφωνία δεν μπορεί να αντικαταστήσει όλες τις πλευρές της ζωής). Και εκεί είναι που μουδιάζουν γιατί έχουν ποντάρει στην υπεραξία της εργασίας ως κάτι αναντικατάστατο και πραγματικά πολύτιμο. Πολύτιμη είναι μόνον η ζωή. Πάνω σε αυτό το μοντέλο της αυτόβουλης σύγχρονης ανθρώπινης «δουλείας» χτίστηκε το οικονομικό μοντέλο που καταρρέει στις μέρες μας. Εσείς δεν χάσατε μόνον τους οικονομικούς πόρους για τη ζωή σας, νιώθετε ότι χάσατε το νόημά της. Αυτό είναι που σας κάνει να πενθείτε με μεγαλύτερη οδύνη. Άραγε το νόημα της ζωής σας ήταν όπως πιστεύετε απόλυτα συνυφασμένο με την επαγγελματική σας ιδιότητα; Και εάν ναι, μήπως ανοίγεται ο δρόμος να επανατοποθετηθείτε; Μήπως στο πέρασμα των χρόνων χάσατε ενδιαφέροντα, δεξιότητες, ανθρώπους που ήταν σημαντικά για εσάς; Μήπως η δημιουργικότητά σας, οι εμπειρίες σας και η ευκαιρία που σας δίνεται μέσω της απόλυσης αποτελέσουν το εφαλτήριο για να επαναχαράξετε τη ζωή σας; Και αυτήν τη φορά έχοντας μάθει από το παρελθόν και το παρόν που αλλάζει δραματικά να ακολουθήστε έναν άλλο δρόμο, όπου ενδεχομένως να νιώσετε πάλι δημιουργικός και ίσως πιο ελεύθερος.\nΕίναι απόλυτα φυσιολογικό το πένθος που βιώνετε. Ζήσατε σε έναν εργασιακό χώρο δεκαπέντε χρόνια από την ενήλικη ζωή σας. Αυτό όμως δεν σημαίνει ότι είστε άδειος.\nΜην κάθεστε άπραγος, ακόμα και εάν το μόνο που θέλετε είναι αυτό. Δείτε φίλους, πηγαίνετε βόλτες, συζητήστε με ανθρώπους που εμπιστεύεστε αυτό που βιώνετε.\nΜην εξιδανικεύετε το εργασιακό περιβάλλον που χάσατε. Υποτιμάτε την προσφορά σας και την υπόστασή σας. Μην αισθάνεστε ότι απολυθήκατε επειδή δεν ήσασταν αρκετά καλός.\nΕπαναφέρετε όνειρα που είχατε στο παρελθόν για άλλες δραστηριότητες που δεν υλοποιήθηκαν εξαιτίας του βεβαρημένου φόρτου εργασίας που είχατε. Σκεφτείτε ακόμα και την ατομική επιχειρηματικότητα.\nΑρχίστε να χαίρεστε την κανονική ζωή, φροντίζοντας τη διατροφή, τον ύπνο και την υγεία σας.


Η καθυστέρηση ή και πλήρης άρνηση καταβολής των μισθωμάτων στις μισθώσεις των κατοικιών, αλλά και στις επαγγελματικές μισθώσεις είναι ένα από τα πλέον συνήθη προβλήματα που δυστυχώς αντιμετωπίζουν στην καθημερινότητά τους οι εκμισθωτές ακινήτων. Σύμφωνα με την Πανελλήνια Ομοσπονδία Ιδιοκτητών Ακινήτων (ΠΟΜΙΔΑ), έχει μεγάλη σημασία ο τρόπος και ο χρόνος που ο κάθε ενδιαφερόμενος ιδιοκτήτης θα αντιδράσει σε ένα τέτοιο γεγονός, ιδιαίτερα αν βρίσκεται αντιμέτωπος με συστηματικούς κακοπληρωτές, γιατί κάθε καθυστέρηση και κάθε λάθος είναι εις βάρος του, αφού τις περισσότερες φορές είναι αδύνατη η είσπραξη των οφειλομένων μισθωμάτων.\nΚαταγγελία της μίσθωσης σύμφωνα με τον Αστικό Κώδικα\nΤι συμβαίνει με τη φορολόγηση των ανείσπρακτων ενοικίων\nΘα πρέπει να σημειωθεί ότι σε φορολογία υπόκειται η απαίτηση ποσού και όχι η είσπραξη. Στις περιπτώσεις των μισθωμάτων που αποδεδειγμένα δεν εισπράχθηκαν, παρέχεται η δυνατότητα στους φορολογουμένους, να μη φορολογηθούν, εφόσον εκχωρήσουν την απαίτησή τους στο Δημόσιο. Αυτό γίνεται (η εκχώρηση δικαιώματος), με απλή εγγραφή δήλωση του υπόχρεου, στην αρμόδια Δ.Ο.Υ., μέσα στο οικονομικό έτος που τα εισοδήματα αυτά φορολογούνται. Με την εγγραφή δήλωση, παραδίδονται στον προϊστάμενο της Δ.Ο.Υ., τα αποδεικτικά της εκχωρούμενης απαίτησης. Ο εκμισθωτής θα συμπληρώσει στο έντυπο Ε2 τα στοιχεία του ακινήτου, γράφοντας στο ονοματεπώνυμο ενοικιαστή, εκχώρηση δικαιώματος στο Δημόσιο, χωρίς ποσά, αναγράφοντας μόνο τους μήνες μίσθωσης και τον ΑΦΜ του ενοικιαστή.\nΤι είναι η «Δίκαιη δίκη»\nΛύση στο πρόβλημα επιχειρεί να δώσει και ο νόμος 4055/2012 στον οποίο προβλέπει τη «Δίκαιη δίκη και την εύλογη διάρκειά της». Συγκεκριμένα οι ιδιοκτήτες μπορούν πλέον να προβαίνουν σε εξώσεις ακόμη και χωρίς τη διεξαγωγή δίκης, με μια διαδικασία που μπορεί να ολοκληρώνεται σε 50 ημέρες, εφόσον ο ιδιοκτήτης προσκομίσει τα απαιτούμενα δικαιολογητικά. Ειδικότερα, με το Ν. 4055/2012 η αποβολή του «δύστροπου» μισθωτή, δηλαδή εκείνου που αρνείται να καταβάλει τα ενοίκια , επιτυγχάνεται πλέον χωρίς τη διεξαγωγή δίκης, ενώ με την ίδια διαδικασία θα μπορεί ο ιδιοκτήτης του ακινήτου να εισπράττει τα καθυστερούμενα ενοίκια. Οι ρυθμίσεις αποσκοπούν στο να εισπραχθούν εκατοντάδες εκατομμύρια ευρώ από καθυστερούμενη καταβολή μισθωμάτων και προβλέπονται στον νέο νόμο του υπουργείου Δικαιοσύνης (άρθρο 15) για τη δίκαιη δίκη, η εφαρμογή του οποίου άρχισε στις 2 Απριλίου 2012. Επιπλέον, με την ίδια δικαστική διαταγή, ο κακοπληρωτής ενοικιαστής καλείται να πληρώσει όχι μόνο τα καθυστερούμενα ενοίκια, αλλά και τα κοινόχρηστα, καθώς και τους λογαριασμούς οργανισμών κοινής ωφελείας (ΔΕΗ, ΕΥΔΑΠ κ.λπ.) που τυχόν δεν έχουν πληρωθεί. Για τα τελευταία επεμβαίνει το δικαστήριο εφόσον η οφειλή τους αποδεικνύεται από έγγραφα.\nΣυγκεκριμένα για να εκδοθούν αυτές οι αποφάσεις, θα πρέπει να υπάρχει καθυστέρηση καταβολής του μισθώματος, να κοινοποιηθεί εξώδικο στον ενοικιαστή μέσα σε 15 ημέρες και να κατατεθούν στο δικαστήριο τα απαραίτητα έγγραφα.\nΕιδικότερα η έγγραφη όχληση προς τον ενοικιαστή για την καταβολή των μισθωμάτων, ως απαραίτητη προϋπόθεση της διαταγής απόδοσης μισθίου, επιδίδεται πλέον 15 ημέρες πριν την κατάθεση της αίτησης για έκδοση διαταγής απόδοσης, αντί του προγενεστέρου ενός ολόκληρου μηνός. Επίσης διατηρείται ο χαρακτηρισμός της δυστροπίας στην μη καταβολή των ενοικίων από τον μισθωτή.\nΑξίζει επίσης να σημειώσουμε ότι πλέον δεν απαιτούνται δύο επιδόσεις της διαταγής απόδοσης, προκειμένου αυτή να εκτελεστεί, αλλά η διαταγή απόδοσης επιδίδεται μία και μόνο φορά με δικαστικό επιμελητή. Παράλληλα η διαταγή απόδοσης αποκτά εκτελεστότητα από της εκδόσεως, ενώ η εκτέλεση μπορεί να αρχίσει μετά την παρέλευση 20 ημερών από την επίδοση.\nΑπό την επίδοση της διαταγής απόδοσης ξεκινάει η προθεσμία για την άσκηση της ανακοπής με προβολή αντιρρήσεων σε βάρος της διαταγής απόδοσης.\nΣημειώνεται ότι η ΠΟΜΙΔΑ πρότεινε και το Υπουργείο Δικαιοσύνης αποδέχθηκε και ενσωμάτωσε στο νόμο 4055/2012 για τη «Δίκαιη δίκη και την εύλογη διάρκειά της», επτά σημαντικότατες αλλαγές στη διαδικασία διαταγής απόδοσης μισθίου, οι οποίες είναι ιδιαίτερα χρήσιμες και κρίσιμες στην αντιμετώπιση των κακοπληρωτών, γιατί συντομεύουν και απλοποιούν την όλη σχετική διαδικασία.\nΜε τις τελευταίες αυτές τροποποιήσεις στην παραπάνω διαδικασία της διαταγής απόδοσης χρήσης μίσθιου, ο εκμισθωτής μπορεί μεταξύ άλλων, να ζητήσει με ειδικό καταψηφιστικό αίτημα, να υποχρεωθεί ο μισθωτής να του καταβάλλει και τα ανεξόφλητα ενοίκια, κοινόχρηστα και λογαριασμούς κοινής ωφέλειας. Στην περίπτωση που υπάρχουν και ζημιές στο μίσθιο για τις οποίες ο ιδιοκτήτης ζητά αποζημίωση, τότε απαιτείται ειδικό αίτημα στο Δικαστήριο, που μπορεί να προβληθεί μόνο στις δύο πρώτες διαδικασίες.\nΗ επιλογή της ενδεδειγμένης σε κάθε περίπτωση διαδικασίας, αποτελεί επιλογή και ευθύνη του Δικηγόρου του κάθε ιδιοκτήτη, ανάλογα με τις ιδιαίτερες συνθήκες κάθε μίσθωσης. Η ευθύνη του ιδιοκτήτη βέβαια εντοπίζεται στην επιλογή του κατάλληλου δικηγόρου, ο οποίος θα μπορέσει να αντιμετωπίσει όσο για σύντομα και αποτελεσματικά γίνεται, τη δυσάρεστη αυτή κατάσταση.\nΆλλη σημαντική αλλαγή είναι η σύντομη παραγραφή της υποχρέωσης φύλαξης εγκαταλελειμμένων κινητών. Αν μετά την αποβολή του, ο μισθωτής έχει εγκαταλείψει κινητά αντικείμενά του στο μίσθιο, και ο ιδιοκτήτης έχει οριστεί υποχρεωτικά από το δικαστικό επιμελητή ως μεσεγγυούχος και υπόχρεος για τη φύλαξή τους, όπως προβλέπει ο νόμος, θα πρέπει να κινηθεί μια νέα δικαστική διαδικασία για την εκποίηση των πραγμάτων αυτών με πλειστηριασμό. Ωστόσο η ΠΟΜΙΔΑ ζήτησε και πέτυχε με την παραπάνω τροποποίηση της σχετικής νομοθεσίας, η ευθύνη του εκμισθωτή που διορίστηκε «με το ζόρι» μεσεγγυούχος για την φύλαξη των κινητών πραγμάτων του ενοικιαστή του, να παραγράφεται πλέον σε μόλις έξι μήνες.\nΤι γίνεται στην περίπτωση που ο ενοικιαστής εγκαταλείψει το χώρο εν αγνοία του ιδιοκτήτη και εξαφανιστεί\n(πηγή: Χρυσή Ευκαιρία)


Ghost Festival 2012 (13-14/07/12) Rasnov-Romania - ROCKWAY\nHomeLIVE REPORTSGhost Festival 2012 (13-14/07/12) Rasnov-Romania\nJuly 22, 2012 Ελένη Λιβεράκου LIVE REPORTS Comments Off on Ghost Festival 2012 (13-14/07/12) Rasnov-Romania\nΣτην Ρουμανία λοιπόν, σε μια χώρα που η παράδοση στα κάστρα και στους θρύλους οργιάζει, το Ghost Festival πραγματοποιήθηκε στις Παρασκευή 13 (!) και Σάββατο 14 Ιουλίου στους πρόποδες του κάστρου του μικρού χωριού Rasnov. Ένας χώρος κατάλληλα δομημένος να δεχτεί, να εξυπηρετήσει και να ευχαριστήσει τον κάθε επισκέπτη του φεστιβάλ και όχι μόνο.\nΤο να φτάσεις μέχρι εκεί (για κάποιον αδαή σαν και εμάς στην συγκεκριμένη περίπτωση) ήταν ένα θεματάκι ζόρικο. Από εκείνη την στιγμή όμως και έπειτα και μέχρι την ολοκλήρωση του φεστιβάλ όλα αποδείχτηκαν απίστευτα εύκολα, βολικά και ευχάριστα. Απλά πρέπει να είσαι έτοιμος και ανοιχτός για παν ενδεχόμενο.\nΚαι τις 2 μέρες το φεστιβάλ ξεκινούσε από τις 16.30 περίπου και διαρκούσε ως τις 02.00 μετά τα μεσάνυχτα αλλά και αυτό σχετικό ήταν αφού όταν έχεις να κάνεις με τόσες και διαφορετικές μπάντες όπως και να έχει από τον χρόνο θα πέσεις λιγάκι έξω.\nΤην Παρασκευή λοιπόν και ενώ ήδη η θερμοκρασία ήταν φανταστική – πράγμα που διευκόλυνε απίστευτα τους πεζοπόρους και ποδηλάτες στην άφιξή τους στον χώρο – ο πρώτος που εμφανίστηκε στην σκηνή ήταν ο Ρουμάνος MIHAI MOSOI, του οποίου το στυλ βασισμένο σε ροκ νότες, πολύ ωραία φωνή, κάτι σαν έντεχνο που λέμε εμείς εδώ, ακουστικής φόρμας – παρότι ανήκει και στην Thrash Metal μπάντα N.e.g.a.t.i.v. – αλλά για την ώρα που εμφανίστηκε λιγάκι παρακινδυνευμένο γιατί ήταν ήδη πολύ νωρίς και ο κόσμος σχεδόν ελάχιστος.\nΗ συνέχεια ήρθε από το επίσης Ρουμάνικο κουαρτέτο παραδοσιακής μουσικής απόδοσης TREI PARALE, με την γλυκύτατη παρουσία της Beatrice Iordan, ( την οποία αργότερα την εντοπίσαμε να κάθεται στο γρασίδι με τον άντρα της και μέλος της μπάντας, Florin Iordan, και το παιδάκι τους, να παρακολουθούν τις επόμενες μπάντες, σε μια φάση τελείως ‘60s!).\nΟι Αυστριακοί ALLERSEELEN ήρθαν να πάρουν την σκυτάλη, να αλλάξουν λιγάκι τους ρυθμούς δίνοντας έτσι μια άλλη μουσική κατεύθυνση σε πιο electronic neofolk κλίμα. Δεν ξέρω αν οι παρευρισκόμενοι ξετρελάθηκαν με αυτό, το σίγουρο όμως ήταν πως οι εντυπωσιακές παρουσίες των γυναικείων μελών της μπάντας δεν πέρασαν καθόλου απαρατήρητες.\nΚαι πάνω που οι ρυθμοί λιγάκι ήρθαν να πάρουν τα πάνω τους, οι LEAFBLADE από την Αγγλία ήρθαν να μας ρίξουν πάλι. Νομίζω πως η τοποθέτηση τους την συγκεκριμένη ώρα ήταν λιγάκι περίεργη αφού ήταν απειλητικά μονότονοι χωρίς καμία διαφοροποίηση στον ήχο μέχρι και το τέλος τους. Ένα συνεχές αφηγηματικό μείγμα από κιθάρα και μπάσο, ακουστικό σε Κέλτικες παραδοσιακές γραμμές. Ο ήλιος πια έχει πέσει πίσω από τα θεόρατα δέντρα του βουνού και κάπου από δω και πέρα η νύχτα που θα ακολουθήσει θα υποσχεθεί πολλά!\nΗ επόμενη παρουσία ανήκει στους Ρουμάνους, SUNSET IN THE 12th HOUSE, οι οποίοι μας εντυπωσίασαν πραγματικά τόσο με τον ήχο τους όσο και με τις συνθέσεις και την απόδοσή τους. Φανταστικό, μεστό metal, με εκπληκτικά φωνητικά – αν και λίγα – με Αγγλικούς στίχους, folk στοιχεία και αρκετό progressive (η χαρά των… αυτιών μου!) Πληροφοριακά, μετά την αποχώρηση από τους Negură Bunget, οι Hupogrammos (φωνή/κιθάρα) και Sol Faur (μπάσο) δημιούργησαν τους Dordeduh που βαδίζουν στα μονοπάτια που χάραξαν οι Negură Bunget, και στην συνέχεια τους Sunset In The 12th House.\nΈχουμε μπει πια για τα καλά στο σούρουπο, και δεν ξέρω γιατί αλλά την μπάντα αυτή την περίμενα πως και πως και δεν πρόδωσαν τελικά την προσμονή μου. Οι THE MOON AND THE NIGHTSPIRIT από την Ουγγαρία ήρθαν να μαγέψουν με την pagan-folk μουσική τους, απίστευτα δεμένη μπάντα, με 4 άλμπουμ στο ενεργητικό τους, τραγουδώντας και παίζοντας εμπνευσμένοι από την Μητέρα Φύση, αποδίδουν σχεδόν τελετουργικά σε μυστικιστική και ονειρική ατμόσφαιρα. Μεγάλες μορφές οι Ágnes Tóth, Gergely Cseh και Mihály Szabó, με ένα play list γεμάτο να καλύψει τον χρόνο τους και τα αυτιά μας αλλά δυστυχώς έκοψαν 3 πριν το τέλος λόγο χρόνου (θα αναφερθούμε πιο κάτω τι πήγε στραβά και γιατί είχαμε κάποιες καθυστερήσεις).\nΛίγο μετά τις 22.00 και κάποια αναταραχή στον χώρο αρχίζει να γίνεται αισθητή. Οι Ιταλοί EchO – που ομολογουμένως δεν τους ήξερα – θα ανέβουν στην σκηνή για να δώσουν το δικό τους tempo που θα είναι αρκετά δυνατό. Η παρέα αυτή των 6 νεαρών αλλά καθόλα υπεύθυνων μουσικών ήταν ικανοί να κατεβάσει και τους πιο αραχτούς ή δύσπιστους μπροστά στην σκηνή και δίνοντας τους πρώτους Melodic Doom / Death metal ρυθμούς να αρχίσει ένα ανελέητο κοπάνημα κεφαλιών! Για την ιστορία, η μπάντα καθιέρωσε την ονομασία της από την Ηχώ,(EchO), μια νύμφη της Ελληνικής μυθολογίας η οποία ήταν γνωστή για τον μεγάλο έρωτα που έτρεφε προς τον Νάρκισσο.\nΑν οι Ιταλοί ήρθαν να κάνουν μια ανακατωσούρα, μπορεί κάποιος να φανταστεί τι θα ακολουθήσει κάτω από τους ήχους των blackmetallers SECRETS OF THE MOON. Εδώ φάνηκε πραγματικά η εμπειρία και η ωριμότητα των Γερμανών η οποία ήταν άκρως επιβλητική και σκοτεινή – σε σημείο που μπορούσες να μην τους βλέπεις κιόλας στην σκηνή – αλλά και τι μ’ αυτό; Ήταν αρκετό και μόνο να ακούς αυτόν τον ήχο που ερχόταν κατευθείαν από τα έγκατα της γης από τα μέσα της δεκαετίας του ‘90 ως και το “Seven Bells” την τελευταία δισκογραφική δουλειά τους όπου και βασίστηκαν πιο πολύ. Ο χαρακτηρισμός για την ακουστική απόδοση; Σε ελεύθερη Ελληνική μετάφραση… ντουβαρόηχος!\nΗ πρώτη βραδιά του φεστιβάλ λοιπόν ήρθε να κλείσει με τους Ρουμάνους LAONLYNESS, κάτω από θεατρικούς σκοτεινούς ήχους γεμάτους από φαντάσματα και διαδρομές σε υπόγειους κόσμους. Αντρικά και γυναικεία φωνητικά, περίεργα αποδομένα, με ποικιλόμορφα και αξιοπερίεργα instruments,και όλα αυτά δίνοντας σου την υπόσχεση πως η ερχόμενη νύχτα θα είναι αν όχι εξ ίσου, ίσως ακόμα καλύτερη και συναρπαστικότερη!\nΚαι ενώ ήδη από το πρωί του Σαββάτου και δεύτερης μέρας του φεστιβάλ η θερμοκρασία αρχίζει να ανεβαίνει και εδώ – μολονότι βουνό και εξοχή – έχουμε προετοιμαστεί πιο καλά με τα απαραίτητα για την άνοδο μας στο βουνό. Ο κόσμος, και κυρίως πολύ νεαρής ηλικίας την έχουν καταβρεί στις σκηνές και σε μια camping κατάσταση γενικότερα, με τίποτα να τους λείπει, αφού οι παροχές για την κάθε άμεση ως και επείγουσα περίπτωση ήταν υπαρκτές. Έτσι λοιπόν κατά τις 16.30 ξεκινά η δεύτερη μέρα και δεν μπορώ να κρύψω την χαρά μου αφού και η Ελληνική παρουσία θα ήταν εκεί.\nΤην πρώτη μπάντα δυστυχώς την χάσαμε γιατί κάναμε το λάθος να υποτιμήσουμε την παρέα αυτή των νεαρών Ρουμάνων QUANTIQ, σαν κάτι που μπορεί και να μην άξιζε να δούμε, μιας και η ώρα που θα έπαιζαν – μέσα στο μεσημέρι – τους καθιστούσε κιόλας εύκολους για τα “παιδεμένα” αυτιά μας. Εγώ προσωπικά καλά να πάθω γιατί αργότερα που τους ξεψάχνισα ανακάλυψα μικρά-μεγάλα ταλεντάκια από full progressive με μελωδίες απίστευτες.\nΑς το ξεχάσω προς το παρόν. Η συνέχεια ήρθε με τους επίσης Ρουμάνους WILDER, οι οποίοι όλοι μαζί σε ηλικία μπορεί να έφτιαχναν και έναν υπερήλικα. Όλοι από 18 χρονών και κάτω με τόλμη και κέφι να παίξουν δυνατά, να κάνουν αυτή τη φασαρία που θα σε πείσει για την ύπαρξη τους στον χώρο, δηλώνοντας τις Godsmack και Slipknot επιρροές τους, αλλά θέλουν πολλά ακόμα.\nΜε μια ώρα τουλάχιστον καθυστέρηση εμφανίστηκαν οι τρίτοι κατά σειρά Ρουμάνοι αλλά σε τελείως διαφορετικό στυλ. Οι WHISPERING WOODS ήρθαν να γεμίσουν σχεδόν όλο το stage αφού ήταν 7 με ήχους symphonic/metal/gothic/doom, 4 υπέροχες πραγματικά γυναικείες παρουσίες ζώντας την κάθε στιγμή εκεί πάνω. Πραγματικά με εντυπωσίασε η Catalina Popa με την απίστευτη παρουσία της – ξυπόλυτη με μακρύ μαύρο φόρεμα, παίζοντας φλάουτο και κάνοντας headbanging – παιδί των Haggard, όσο και οι υπόλοιπες κοπέλες δίνοντας φωνές soprano και mezzo soprano κάνοντας σε, πραγματικά να λες, ναι! Τώρα αρχίζει το ταξίδι.\nΕκεί όμως πάνω στην συνέχεια χάλασε λιγάκι το πράμα γιατί πιστεύω οι από το Λουξεμβούργο SCARRED έπρεπε να έχουν βγει ακριβώς πριν από τους WHISPERING WOODS. Όλη η μαγεία εξαφανίστηκε, πολύ φασαρία σε ύφος “είμαι έτοιμος να σε εξολοθρεύσω με την ταχύτητα του κομπρεσέρ”, Death και Thrash στο ακαταλόγιστο, και ακούω PANTERA, CHIMAIRA, και DIVINE HERESY, πως με βρίσκεις;\nΤέλος πάντων ο κόσμος κουράστηκε, σαν να είχαν τον ατέλειωτο, και φαντάσου μόλις βγήκαν οι μοναδικοί TROBAR DE MORTE από την Ισπανία τι αγαλλίαση μας αγκάλιασε. Όταν έπαιζαν αυτοί οι μοναδικοί μουσικοί εκεί πάνω αυτό που μόνο μπορούσα να σκεφτώ ήταν: πως θα μπορέσω να περιγράψω με λόγια όλο αυτό που ζω; Που ακούω και βλέπω; Απίστευτες εικόνες ένδυσης εποχής, εκεί που οι βασιλιάδες και οι ιππότες πρωτοστατούν, εκεί που οι μελωδίες βγαίνουν από τα πυκνόφυλλα δάση, εκεί που η Lady Morte, μπορεί και είναι απόγονος της LISA GERRARD και οι folklore ήχοι σε κάνουν να πιστέψεις στα ξωτικά. Ήταν η μοναδική μπάντα που ξεσήκωσε τόσο πολύ τον κόσμο και το “we want more” βρήκε ανταπόκριση, δίνοντας μας την χαρά να τους ακούσουμε σε ένα κομμάτι ακόμα.\nΤο σκοτάδι έχει πέσει πια για τα καλά. Και ο κυρίαρχος πια χαρακτηριστικός ήχος των Ελλήνων SHATTERED HOPE σου υπόσχεται απλά ότι μπορεί να σε πάει ακόμα πιο βαθιά. Ατμοσφαιρικό Doom/Death με γραμμές funeral, που σε πείθουν ότι ναι! Υπάρχει πολύ αργό Doom! Απίστευτα δεμένη ομάδα έχοντας στο ενεργητικό τους τελικά πιο πολλά live στο εξωτερικό παρά στην χώρα μας…κάτι λέει αυτό. Παίζοντας λοιπόν τα “Amidst Nocturnal Silence”, “Vital Lie”, “Enlighten the Darkness”, “A Traitor’s Kiss” και “The Utter Void” από το άλμπουμ τους “Absence” του 2010, εγώ το μόνο που έχω να πω είναι: παιδιά… μας ξετινάξατε! Άντε και σύντομα πάλι, πάντα τέτοια! (ένιωσα πολύ περήφανη η αλήθεια είναι!).\nΗ επόμενη παρουσία ήταν των Ρουμάνων INDIAN FALL, που ήρθαν να μας ταρακουνήσουν αρκετά και χωρίς λόγο, δυνατοί μεν αλλά… μολονότι από το 1997 στα συναυλιακά δρώμενα και αυτό φάνηκε άλλωστε με την άνεση που κυριαρχούσαν στην σκηνή, η βαριά μεταλλική μεν χροιά τους ήταν λιγάκι απροσδιόριστη. Η βραδιά πήγε έτσι με ταχύτητες και metal καθαρόαιμο μέχρι το τέλος.\nΟι επόμενοι, Ρουμάνοι επίσης, WHITE WALLS, ήταν εκπληξούλα, μιας και λίγο πριν το τέλος αγνοί progressive ήχοι ήρθαν να (με) γλυκάνουν. Κάτι από NEED, PERFECT CIRCLE και TEXTURES μας έκλεινε το μάτι. Στα πολύ “συν” η φωνάρα του Eugen Brudaru. Εύγε!\nΚαι το τέλος ήρθε να γίνει ομαλά μεν αλλά πολύ δυνατά δε κάτω από τους Thrash ήχους των ABSTRACT RAPTURE από το Λουξεμβούργο, αφήνοντας μας το περιθώριο να αρχίζουμε να κάνουμε τον απολογισμό της βραδιάς και γενικότερα του 2μερου φεστιβάλ.\nΓενικότερα λοιπόν είχαμε να κάνουμε με μια πολύ οργανωμένη κατάσταση, δεν έλειπε τίποτα, από παροχές, φαί, νερό, ποτά κτλ, άφθονα μέχρι εκεί που δεν φαντάζεται νους, άνετο τεράστιο παρκινγκ ακριβώς απέξω από τον συναυλιακό χώρο, άλλη ειδική τοποθεσία για το camping, περίπτερα με metal προϊόντα, και εδώ κάπου θα μπει το “αλλά”, που σημαίνει πως η προσέλευση του κόσμου για αυτήν την διοργάνωση ήταν μικρή πιστεύω. Από 200-300 άτομα maximum την κάθε βραδιά, νομίζω είναι λίγο. Και τις 2 βραδιές υπήρξαν καθυστερήσεις στις αλλαγές από μπάντα σε μπάντα και αυτό εντοπίσαμε πως οφειλόταν τελικά στην συνεννόηση των sound engineers με την κονσόλα.\nΚάπου εδώ η δική μας διαδρομή τελειώνει. Ευχαριστούμε όλους όσους μας βοήθησαν στην πραγματοποίηση αυτού του ταξιδιού και μουσικής εμπειρίας. Μακάρι να μπορούμε να ακολουθούμε και να μοιραζόμαστε.\nΥΓ Αντώνη, SHATTERED HOPE και Mihnea Badea σας ευχαριστώ για όλα μέσα από την καρδιά μου.


erevoktonos: Όταν προσφέρεις αγάπη, μην περιμένεις ανταπόδοση… απλά αγάπα\nΌταν προσφέρεις αγάπη, μην περιμένεις ανταπόδοση… απλά αγάπα\nΑν όλοι οι άνθρωποι αγαπούσαν με τον ίδιο τρόπο, πόσο διαφορετικός θα ήταν ο κόσμος; Μα πώς μπορείς να αγαπήσεις με τον ίδιο τρόπο, όταν οι άνθρωποι είναι τόσο ίδιοι εξωτερικά μα τόσο διαφορετικοί εσωτερικά.\nΑν όμως η αγάπη είναι μία γιατί κανένας δεν είναι ευχαριστημένος; Γιατί ο ένας κατηγορεί τον άλλον πως δεν αγαπά σωστά; Από πού κι ως πού υπάρχει λάθος στην αγάπη και στον ορισμό της; Η τάση των τελευταίων ετών όσoν αφορά τον άνθρωπο – άτομο είναι να αγαπά τον εαυτό του. Να φροντίζει τον εαυτό του. Να ευχαριστεί τον εαυτό του.\nΈως ένα βαθμό αυτό είναι πολύ υγιές, ειδικά στις περιπτώσεις που το άτομο είναι μονίμως υποχωρητικό και αποδέχεται χειριστικές συμπεριφορές. Οφείλει να αποκτήσει αυτοεκτίμηση και αυτοσεβασμό. Δυστυχώς όμως, η τάση αυτή, έχει αρχίσει να αλλοιώνει τους ανθρώπους και να τους οδηγεί στο Εγώ, στην μονάδα και όχι στο εμείς, στο Όλον.\nΤο διαίρει και βασίλευε είναι μια τακτική που έχει εγκατασταθεί στις ζωές μας και μας αποπροσανατολίζει ειδικά στο κομμάτι της αγάπης. Είμαστε διασπασμένοι σε ιδεολογίες, σε κόμματα, σε θρησκείες, σε κινήματα αγνοώντας πως όλα αυτά μας απομακρύνουν από το συνάνθρωπο και από το φυσικό μας περιβάλλον.\nΚλεισμένοι σε σύνολα που μας βολεύουν, μας χαϊδεύουν τα αυτιά, μας τονώνουν το Εγώ. Καμία διαφωνία, καμία διάθεση να συναντηθούν οι άνθρωποι σε ένα κοινό σημείο, σε ένα κοινό παρονομαστή. Συναντώ ανθρώπους που μαλώνουν με φανατισμό όταν χάνει μια ομάδα, ένα κόμμα, όταν δεν πιστεύουν στον ίδιο Θεό, μα στέκουν σχεδόν αμέτοχοι απέναντι σε τόσους άδικους θανάτους από πόλεμο, δολοφονίες, ναρκωτικά, αρρώστια. Ένα “έτσι είναι η ζωή και πώς να τα βάλεις με τους δυνατούς” πλανάται στην ατμόσφαιρα κι ένα “είμαστε ανίσχυροι μπροστά στους κυβερνώντες”.\nΜία σύντομη περιγραφή της αγάπης από τη Wikipedia είναι η εξής: “Η αγάπη είναι συναίσθημα έντονης στοργής και προσωπικής αφοσίωσης. Στη φιλοσοφία, η αγάπη είναι αρετή που εκπροσωπεί την ανθρώπινη ευγένεια, συμπόνια και στοργή. Η αγάπη μπορεί επίσης να περιγραφεί ως δράση προς άλλους υποκινούμενη από συμπόνια. Ή, και ενέργειες προς άλλους βασισμένες στην στοργή”.\nΕπιστρέφοντας λοιπόν στη σκέψη πως αφού η αγάπη είναι μία, τι είναι αυτό που χαλάει τη μαγιά και χάνεται η μαγεία της; Τι χάνουμε στη μετάφραση και ο καθένας πορεύεται με δικές του ερμηνείες και δικούς του τρόπους έκφρασής της;\nΟι άνθρωποι λειτουργούν βάσει των προσωπικών τους αναγκών. Οι ανάγκες αυτές απορρέουν από τον τρόπο ζωής τους, τα ενδιαφέροντά τους και γενικά τις προτεραιότητές τους στη ζωή. Όταν οι ανάγκες του ατόμου, λειτουργούν για την εξυπηρέτηση το Εγώ του και όχι για την ενίσχυση της ψυχικής του ανάτασης και του οφέλους του συνόλου, οδηγούν το άτομο στον ατομισμό και στην ψευδαίσθηση πως ο κόσμος και η ζωή οφείλει να κινείται γύρω του.\nΤο σπίτι του, η οικογένειά του, το αμάξι του, η ομάδα του, η θρησκεία του, η δουλειά του, ο χρόνος του, τα πιστεύω του, η ζωή του. Και ναι. Είναι η δική του ζωή και κανείς δεν έχει δικαίωμα να του επιβάλλει κάτι που δεν το θέλει. Όμως, το προσωπικό συμφέρον, λειτουργεί εκούσια αλλά και ακούσια κάποιες φορές, μέσα από το αίσθημα της αυτοσυντήρησης, εις βάρος των άλλων και είναι ο λόγος που η αγάπη καταργήθηκε. Στη θέση της μπήκε κρυφά η λέξη όφελος και συμφέρον και η λέξη αγάπη παρέμεινε μόνο μια βιτρίνα. Κάτι σαν το φως στο σκοτάδι και τον ιστό της αράχνης πλεγμένο σε μια μικρή γωνιά του.\nΠαραμονεύει η αράχνη το έντομο που θα πετάξει προς το φως κι εκείνη θα το αρπάξει στον ιστό της με μανία. Έτσι κι οι άνθρωποι πλέον, διαμηνύουν θύματα, φωνάζουν πως διψούν για αγάπη κι ανάβουν το φως περιμένοντας το επόμενο θύμα τους. Στη φιλία, στον έρωτα, στην οικογένεια και οπουδήποτε υπάρχουν φυσικές παρουσίες.\nΛόγια πολλά και πράξεις μηδέν θα μου πεις. Πιστεύω πως όλοι μας πλέον οφείλουμε να λειτουργήσουμε ως παρατηρητές σε μια “σχέση” ώστε να αντιληφθούμε σε ουδέτερο έδαφος πώς λειτουργούμε εμείς στην αγάπη, αλλά και ο έταιρός μας. Τις ανάγκες, τις αδυναμίες και τις κόκκινες γραμμές των δυο πλευρών. Κυρίως όμως χρειάζεται να διαχειριστούμε το γεγονός πως από μία σχέση κάτι θέλουμε να αποκτήσουμε.\nΕίναι μόνο η πληρότητα του συναισθήματος της αγάπης ή μήπως υπάρχει και κάποιο ενδότερο όφελος; Χρειάζεται να σκάψουμε βαθιά μέσα μας για το τι είναι αυτό που μας καλύπτει ο άνθρωπος από τον οποίο ζητάμε την αγάπη του. Αν μας καλύπτει κάποια φοβία ή ανασφάλεια ή μας θρέφει κάτι και δεν το εξαλείψουμε από μόνοι μας, μοιραία κάποια στιγμή, η σχέση αυτή θα χαλάσει.\nΌταν προσφέρεις αγάπη, να μην έχει ανταποδοτική μορφή. Επίσης, δεν καλύπτουμε την ανάγκη κάποιου για να τον κρατήσουμε δικό μας. Αυτή είναι χειριστική συμπεριφορά, όχι αγάπη. Προσφέρεις αγάπη στο συνάνθρωπο που νιώθεις πως την χρειάζεται, μα από τον ίδιο μπορεί να μην πάρεις πίσω τίποτα. Και τελικά να δεχθείς αγάπη από κάπου που δεν το περίμενες.\nΧρειάζεται να αγαπάμε με ενσυναίσθηση και με τη σκέψη πως ο κάθε άνθρωπος κουβαλά τη δική του ιστορία και τις δικές του σκιές, χωρίς να είναι έτοιμος να τις διαλύσει. Όσο για εσένα που δέχεσαι αγάπη, να την τιμάς και να τη σέβεσαι. Να μην τη θεωρείς δεδομένη, επειδή κάποιοι επιλέγουν να στην προσφέρουν απλόχερα. Η γκρίνια και η μιζέρια δεν χωρούν στους ανθρώπους που δέχονται αγάπη. Όμως τις περισσότερες φορές αυτοί είναι και οι πιο αχάριστοι. Έλα στη θέση του αλλού για λίγο. Ένα χαμόγελό σου αρκεί. Ένα ευχαριστώ να πλανάται στον αέρα. Ένα άγγιγμα. Δεν θέλει φτιασίδια η αγάπη, ούτε κολακείες. Αυτά τα έχει ανάγκη μόνο το Εγώ.\nΑν όλοι μας λειτουργούσαμε με τη σκέψη πως όταν αγαπάς με την καρδιά, αλλάζεις όλη τη δυναμική της στιγμής, ο κόσμος μας θα γινόταν καλύτερος. Αν όλοι μας αγαπούσαμε μόνο, χωρίς κρυφές σκέψεις και σχέδια για το πού θα καταλήξει η όποια μορφή σχέσης, κανείς δεν θα χρειαζόταν να αποδείξει τίποτα σε κανέναν. Δεν χρειάζεται αποδείξεις η αγάπη. Το Εγώ μόνο της χρειάζεται.\nΑγαπήστε με το συναίσθημα και όχι με την κοινή λογική. Αγαπήστε για την πληρότητα που νιώθετε μέσα από την αγάπη. Μα κυρίως αγαπήστε γιατί η αγάπη συνδέει τους ανθρώπους με τη ζωή και ζωή χωρίς αγάπη, είναι αυτοχειρία. Αυτοκτονούμε κάθε μέρα τους εαυτούς μας χωρίς αληθινή αγάπη, βυθίζοντάς τους στο Εγώ και όχι στο Εμείς και πορευόμαστε άγνωστοι και μόνοι, σε ένα νεκρό και απατηλό ταξίδι.\n▼ 28 Σεπ (13)\nΔΡΑΜΑΤΙΚΗ ΠΟΙΗΣΗ: ΑΙΣΧΥΛΟΣ - Πέρσαι (703-738)\nΟ Μεταμοντέρνος Θουκυδίδης\nΕίμαι γενναιόδωρος, σημαίνει δίνω χώρο... προσωπικ...\nΜενέλαος Λουντέμης: Η αγάπη είναι μεγάλη όταν την ...\nΨευδαισθήσεις μεγαλείου: Ποιες είναι οι αιτίες και...\nΌταν προσφέρεις αγάπη, μην περιμένεις ανταπόδοση… ...\nΌλα αυτά τα απέκτησαν με αντίτιμο την ίδια τη ζωή ...\nΌταν ο τίτλος ευγενείας δεν επιδεικνύεται\nΟι πρώτες ενδείξεις για γιγάντιες αμμοθύελλες στον...


ΘΕΜΑΤΟΦΥΛΑΚΕΣ ΒΙΒΛΙΩΝ: Συνέντευξη με τον Γιώργο Σανιδά !\nΓεννήθηκε το 1963 στη Σκιάθο και σπούδασε Νομικές- Πολιτικές Επιστήμες στη Θεσσαλονίκη όπου και εργάζεται ως οικονομολόγος. Παράλληλα ασχολείται και με τη λογοτεχνία γράφοντας μυθιστορήματα, νουβέλες και θεατρικά. Είναι μέλος της Ένωσης Λογοτεχνών Βορείου Ελλάδος. Βραβεύτηκε από την Πανελλήνια Ένωση Λογοτεχνών για το θεατρικό του 'Ο χρυσός μας χωρίζει...' Πολλά θεατρικά του έργα έχουν παιχτεί επί σκηνής. Διδάσκει "Δημιουργική γραφή"σε ανοιχτά πανεπιστήμια. Το 2014 ίδρυσε τον δικό του εκδοτικό οίκο με το όνομα 'Κύμα' http://www.kima-pub.gr.\n'Λοχία γιατί (δεν) εκινήθης;\n'Το παιδί της Βασίλισσας'\nΜυθιστορήματα: 'Ναυαγισμένοι έρωτες',\n'Το Κάστρο της Ελευθερίας και ο Μπαρμπαρόσα',\n'Στα χρόνια της παρακμής'\nΔοκίμια: 'Δεν χάθηκαν όλα', 'Εγχειρίδιο δόκιμου συγγραφέα'\nΑφηγήματα: 'Aν ξυπνούσε ο κυρ- Αλέξανδρος"\nΣκοπός του συγκεκριμένου εγχειριδίου είναι να φέρει τον δόκιμο (μελλοντικό) συγγραφέα και τον μη ιδιαίτερα μυημένο αναγνώστη, σε πρώτη επαφή με το μαγικό κόσμο της λογοτεχνίας.\nΝα του προσφέρει συνοπτικά βασικές γνώσεις, να του αποσαφηνίσει έννοιες, να του δώσει ερεθίσματα περαιτέρω μελέτης και να τον οδηγήσει στο δρόμο προς το «ωραίο και υψηλό».\nΠερισσότερα στο http://www.kima-pub.gr/\nΕρώτηση: Πότε ξεκινήσατε να γράφετε και τι σας ώθησε;\nΞεκίνησα να γράφω από τότε που θυμάμαι τον εαυτό μου, σχεδόν μόλις έμαθα γραφή. Σίγουρα έπαιξε ρόλο σ' αυτό η μοναξιά που βιώνει το μοναχοπαίδι και το γεγονός πως το πατρικό μου απείχε λίγα βήματα απ' το σπίτι που γεννήθηκε ο Παπαδιαμάντης.\nΕρώτηση:Πώς βρίσκετε τις ιδέες σας; Από πού αντλείτε την έμπνευσή σας;\nΤις ιδέες μου δεν τις βρίσκω. Κατά ένα μαγικό τρόπο, με βρίσκουν εκείνες. Προέρχονται συνήθως από τις παιδικές μου μνήμες όπου είναι και η ρίζα του καθενός. Στα χρόνια της αθωότητας άλλωστε μπολιάζεται ο χαρακτήρας μας...\nΈχω γράψει πάνω από είκοσι έργα και αρκετά παραμένουν ανέκδοτα. Όλα τα βιβλία μου τα αγαπώ σαν παιδιά μου και δε ξεχωρίζω κανένα!\nΕρώτηση: Πού μπορούμε να βρούμε δείγματα της δουλειάς σας;\nΤα βιβλία μου που κυκλοφορούν μπορεί να τα βρει κάποιος εύκολα στην ιστοσελίδα μου www .kima-pub.gr), όπου μπορεί να διαβάσει δωρεάν και αρκετές σελίδες.\nΕρώτηση: Διήγημα, νουβέλα ή μυθιστόρημα; Τι προτιμάτε;\nΤο μυθιστόρημα ασκεί πάνω μου ιδιαίτερη γοητεία καθώς αποτελεί για μένα ένα μεγάλο ταξίδι...\nΕρώτηση:. Φημολογείται πως σχεδόν σε κανέναν συγγραφέα δεν αρέσουν αυτά που ο ίδιος γράφει. Ποια είναι η άποψή σας γι’ αυτό;\nΔεν είναι ακριβώς έτσι. Ο συγγραφέας απλά δεν ξαναδιαβάζει συνήθως τα έργα του γιατί τα έχει βαρεθεί απ' τη διαδικασία της εξαντλητικής διόρθωσης. Γράφω άλλωστε σημαίνει διορθώνω!\nΕρώτηση: Παθαίνετε ποτέ αυτό που ονομάζουν συγγραφική αφλογιστία; Κι αν «ναι», πώς το ξεπερνάτε;\nΌχι δεν το παθαίνω αυτό γιατί έχω εθιστεί στο γράψιμο με τη δύναμη της συνήθειας. Αυτό είναι το μυστικό του γραψίματος : να σου γίνει συνήθεια. Φυσικά όμως δεν έχω πάντα την ίδια διάθεση γράφοντας, συνεπώς ούτε και το ίδιο ποιοτικό αποτέλεσμα...\nΕρώτηση: Διαβάζετε; Τι σας αρέσει περισσότερο;\nΧωρίς διάβασμα στερεύεις από ιδέες και σώνεται η γραμμή του ορίζοντά σου. Διαβάζω παράλληλα, κυρίως κλασσική λογοτεχνία.\nΕρώτηση: Υπάρχει κάποιο ηθικό δίδαγμα που θέλατε να μεταδώσετε στους αναγνώστες σας με τα έργα σας;\nΝαι κι αυτό είναι να μην απεμπολούμε το παρελθόν μα να το έχουμε "ως ζωογόνο εγκόλπιο επιβίωσης". Αυτό θα μας κρατήσει όρθιους και μέσα σ' αυτή την πρωτοφανή θύελλα στην οποία περιέπεσε η χώρα.\nΕρώτηση: Πιστεύετε στη συλλογική συγγραφή;\nΌχι όπως δεν πιστεύω πως είναι έρωτας το ομαδικό σεξ!\nΕρώτηση:. Τι σας αρέσει να κάνετε όταν δεν γράφετε;\nΠερπατώ και παρατηρώ τον κόσμο...\nΕρώτηση: Ποιο είναι το πρόγραμμα που ακολουθείτε όταν γράφετε ένα έργο;\nΑ, είναι πολύ απλό, όταν γράφω δεν κάνω, ούτε σκέφτομαι, τίποτε άλλο!\nΕρώτηση:Ποιος σας βοηθάει περισσότερο και με ποιον τρόπο;\nΚανένας, δεν υπάρχει εθελοντής μαζοχιστής στο περιβάλλον μου!\nΕρώτηση:. Έχουν απορρίψει ποτέ τη συγγραφική σας δουλειά;\nΆπειρες φορές, τόσες που δεν ξαναστέλνω πια κείμενα, τα εκδίδω μόνος μου!\nΕρώτηση: Πόσο καιρό συνήθως να ολοκληρωθεί ένα σας έργο;\nΕξαρτάται από το έργο, από ένα μήνα μέχρι και χρόνια.\nΕρώτηση:Τι σας αρέσει περισσότερο στη συγγραφή;\nΜα φυσικά το ονειρικό ταξίδι της στον κόσμο της φαντασίας. Αυτό που σε απογειώνει απ' τα εγκόσμια και σε κάνει να ζεις σ' ένα άλλο, παράλληλο σύμπαν.\nΕρώτηση: Ποια είναι τα συστατικά μίας καλής ιστορίας;\nΝομίζω να βγάζει την αλήθεια του συγγραφέα. Να δείχνει το δικό του φωτεινό μονοπάτι στην τέχνη της γραφής, πέρα απ' τους επηρεασμούς που είναι φυσικό να έχει υποστεί με τα διαβάσματά του.\nΕρώτηση:. Ποιο βιβλίο διαβάζετε αυτόν τον καιρό;\nΗ γραμμή του ορίζοντος' του Χρήστου Βακαλόπουλου.\nΕρώτηση: Τι γράφετε αυτήν την περίοδο;\nΈνα μυθιστόρημα για τον Τσε!\nΕρώτηση: Πιστεύετε πως η συγγραφή μπορεί να γίνει καριέρα;\nΌχι, τουλάχιστον στην Ελλάδα!\nΕρώτηση:Ποιο είναι το δυσκολότερο σημείο της συγγραφής;\nΗ 'σύλληψη' φυσικά και η αρχή, το ξεκίνημα. Άμα μπει το νερό στ' αυλάκι, όλα κυλούν ευκολότερα.\nΕρώτηση: Τι σας ώθησε να γράψετε το πρώτο σας βιβλίο;\nΜάλλον η πρόκληση να δω ένα έργο μου τυπωμένο με μορφή βιβλίου.\nΕρώτηση: Πείτε μας λίγα λόγια για το έργο σας.\nΠεριγράφει τ' αδιέξοδα ενός πρωτοετή φοιτητή από την επαρχία όταν τον τύλιξε η μοναξιά της μεγάλης πόλης όπου πήγε για να σπουδάσει...\nΕρώτηση:Πώς βρήκατε τον τίτλο;\nΠανεύκολα! Το ονόμασα "Πρωτοετής Φοιτητής"!\nΕρώτηση:Περιέχει αυτοβιογραφικά στοιχεία;\nΕρώτηση:Τι θα συμβουλεύατε έναν νέο συγγραφέα;\nΠολλά τα έχω γράψει στο βιβλίο μου 'Εγχειρίδιο Δόκιμου Συγγραφέα'. Το κυριότερο όμως είναι να μην απογοητεύεται από τον σκληρό κόσμο των εκδοτών, ούτε να διστάζει να εκτεθεί καθώς στη λογοτεχνία ειδικά, τα πάντα είναι ρευστά. Όλα αυτά και άλλα πολλά, τα διδάσκω πλέον σε σεμινάρια δημιουργικής γραφής όπου μεταφέρω την εμπειρία μου.\nΕρώτηση:Τι θα θέλατε να πείτε στους αναγνώστες σας;\nΌτι τους ευχαριστώ μέσα από τα βάθη της καρδιάς μου που μοιράστηκαν το μαξιλάρι τους μαζί μου. Μακάρι να μην το μετάνιωσαν...\nΤο τελευταίο βιβλίο του κου Σανιδά ονομάζεται ΄Στα χρόνια της παρακμής' θα παρουσιαστεί την την Τετάρτη 10 Ιουνίου 2015 και αποτελεί επίκαιρο πολιτικό μυθιστόρημα.\nΜπορείτε να επικοινωνήστε με τον συγγραφέα\nμέσω email: sanidasbooks@gmail.com ή\nτηλεφώνου: 2310 869 190 & 6977 117 139\nτην προσωπική σελίδα στο Fb\nκαι φυσικά να ενημερωθείτε για όλες τις δραστηριότητες του εκδοτικού Οικού Κύμα\nστην επίσημη σελίδα http://www.kima-pub.gr\nOι Θεματοφύλακες Βιβλίων ευχαριστούμε τον κο Γιώργο Σανιδά για την συνέντευξή που μας παραχώρησε κι του ευχόμαστε συγγραφικές επιτυχίες\nΕύα Παυλίδου - Νεκταρία Πουλτσίδη - Βασιλική Μπούζα\nBy ΘΕΜΑΤΟΦΥΛΑΚΕΣ ΒΙΒΛΙΩΝ στις 5:21:00 μ.μ.


Ένας χρόνος από τη δολοφονία Φύσσα – Εκδηλώσεις μνήμης εντός και εκτός συνόρων | Pontos News\nΑύριο το οικογενειακό επίδομα – Οι νέες αιτήσεις που απαιτούνται\n17 Σεπτέμβριος 2014, 15:15 - Τελευταία Ενημέρωση: 17 Οκτώβριος 2014, 16:31\nΑντιφασιστική η εβδομάδα στην Ελλάδα με συγκεντρώσεις και συναυλίες. Συγκεντρώσεις μνήμης και σε ολόκληρη της Ευρώπη.\n17 Σεπτεμβρίου 2013, μεσάνυχτα. Ο 34χρονος Παύλος Φύσσας, γνωστός και ως «KillahP», δολοφονείται στο Κερατσίνι. Δράσης ο προφυλακισμένος σήμερα Γιώργος Ρουπακιάς, μέλος της Χρυσής Αυγής.\nΈνας χρόνος συμπληρώνεται από την ημέρα που ο ράπερ και αντιφασίστας πέφτει νεκρός στην οδό Παναγή Τσαλδάρη. Αύριο στις 3 το μεσημέρι θα γίνουν τα αποκαλυπτήρια του μνημείου στο σημείο της δολοφονίας. Στις 6 απόγευμα ο «Αντιφασιστικός Συντονισμός Συλλογικοτήτων» θα πραγματοποιήσει πορεία στους δρόμους του Κερατσινίου στην οποία θα μετέχουν αντιφασιστικές κινήσεις, οργανώσεις και συλλογικότητες. Την ίδια ημέρα, όπως αναφέρουν, «μετονομάζουμε την Παναγή Τσαλδάρη σε ‘Οδό αντιφασίστα Παύλου Φύσσα’».\nΤο σημείο της δολοφονίας στην Παναγή Τσαλδάρη στο Κερατσίνι\nΤην Παρασκευή φίλοι του Παύλου αλλά και μέλη της πρωτοβουλίας «Δεν Ξεχνάμε» διοργανώνουν στις 17:00 στο Σύνταγμα συναυλία με τη συμμετοχή δεκάδων καλλιτεχνών. Μεταξύ άλλων, θα τραγουδήσουν οι Γιάννης Χαρούλης, Υπόγεια Ρεύματα, Μπάμπης Στόκας, Δημήτρης Πουλικάκος, Last Drive και Γιάννης Γιοκαρίνης.\nΤην Κυριακή στις 18:00 υπάρχει κάλεσμα για αντιφασιστική συνέλευση στο πάρκο Σελεπίτσαρι στην Αμφιάλη. Θα ακολουθήσει συναυλία, με τους Εncardia, Φωτεινή Βελεσιώτου και Νατάσα Μποφίλιου, στο 3ο Λύκειο, δίπλα από το πάρκο.\nΣειρά ανάλογων δράσεων, πολιτικών και πολιτιστικών εκδηλώσεων θα γίνουν σε Δραπετσώνα, Πέραμα, Νίκαια, Κορυδαλλό, Πειραιά αλλά και σε ολόκληρη την Ελλάδα.\nΗ αφίσα για την εκδήλωση στη Μαδρίτη\nΣυγκεντρώσεις μνήμης έχουν προγραμματιστεί για αύριο σε πολλές πόλεις της Ευρώπη οι οποίες παίρνουν και τη μορφή αντιφασιστικών εκδηλώσεων. Σε κινητοποιήσεις έχουν καλέσει οργανώσεις και πολίτες υπάρχουν στην Μαδρίτη, στην Βαρκελώνη, στο Ζάγκρεπ, στην Κοπεγχάγη, στη Στοκχόλμη, στο Δουβλίνο, στο Λονδίνο και στο Παρίσι.\nΔιαβάστε ακόμα: Πρωτοπαλίκαρο του Μιχαλολιάκου για Φύσσα: «Τραγούδα τώρα π.. στη από εκεί που είσαι» (ηχητικό)


Ντύσιμο για κάθε σωματότυπο: Τι ρούχα να (μην) επιλέξεις για σωματότυπο μήλο, αχλάδι, κλεψύδρα, σωλήνα - Shape.gr\nΟ τύπος του σώματός σου θα σε βοηθήσει να ντυθείς σωστά και να κολακέψεις το σώμα σου, ακόμα και αν έχεις ανοιχτή λεκάνη, στενές πλάτες ή μεγάλη μέση.\nΝτύσιμο για κάθε σωματότυπο: Τα μικρά tips και tricks που πρέπει να ξέρεις για να κάνεις στυλιστικές επιλογές που σε κολακεύουν.\nΦρόντισε να μην καλύπτεις το σώμα σου με πολύ φαρδιά ρούχα. Αντίθετα, ανάδειξε ένα άλλο σημείο του σώματός σου, όπως, π.χ., το πλούσιο στήθος, τα πόδια κ.λπ., με αθλητικά τοπ με V ή σε σκούρα απόχρωση ή κάπρι που αναδεικνύουν τις γάμπες.\nΞέχασε τις πλαϊνές τσέπες σε φόρμες που δίνουν έμφαση στην περιοχή, φόρεσε σκουρότερη φόρμα και τράβηξε την προσοχή στο πάνω μέρος του σώματος με μπλούζες που τονίζουν τους ώμους και στενεύουν στη μέση, ώστε να δημιουργηθεί ισορροπία στη σιλουέτα.\nΣπάσε την εικόνα του τηλεγραφόξυλου, αποφεύγοντας τα κολλητά ρούχα, π.χ., κολάν, και προτίμησε άνετες φόρμες σε ζωηρά χρώματα. Εάν είσαι ψηλή, τα ρούχα θα στρώνουν εύκολα και ωραία πάνω σου, απλώς απόφυγε τα πολύ κολλητά. Πετσετέ φόρμες ή με βελούδινη υφή θα απαλύνουν το σχήμα σου.\nΔιαλέξε κάτι που θα τονίζει αξιοπρεπώς τις θηλυκές σου καμπύλες, όπως V-neck tοps, που αναδεικνύουν το ντεκολτέ. Επίσης, μια φόρμα στους τόνους του μοβ, του μπλε ή ακόμη του γκρι και του κόκκινου μπορεί να προσδώσει μία εύθυμη, παιχνιδιάρικη και συγχρόνως θηλυκή διάθεση. Απόφυγε τα ρούχα από λίκρα.\nντύσιμο για κάθε σωματότυποΣΩΜΑΤΟΤΥΠΟΣ ΑΧΛΑΔΙσωματότυπος κλεψύδραΣΩΜΑΤΟΤΥΠΟΣ ΜΗΛΟσωματότυπος σωλήνας\nΤεστ: Μάθε το σωματότυπό σου και βρες το σωστό μαγιό


Σήμερα μαζέψανε και τις τελευταίες ομπρέλες. Μόνο το καπάκι. Το ξύλο έμεινε.\nΣαν να είδα παλουκωμένα τα καλοκαίρια που πέρασαν. Λίγο ανακατεμένα χρονολογικά, μα όλα, ένα ένα καλά καρφωμένα με τη γλώσσα να κρέμεται στην άκρη ξεραμένων χειλιών από την αλμύρα.\nΙδέα μου θα ήταν.\nΗ θάλασσα δέχεται ακόμα κάποιους γενναίους. Ξένους κυρίως.\nΈνα ζευγάρι ηλικιωμένων Ρώσων και μια οικογένεια νέων, Άγγλοι μάλλον, με δύο πιτσιρίκια, σκορπισμένοι σε μια έκταση κάποιων χιλιομέτρων.\nΤο ζευγάρι μπρούμυτα, με ένα ολόσωμο μαγιό η κυρία προσπαθούσε να βολέψει τα τεράστια στήθη της ανάμεσα στα βότσαλα. Εκείνος την κοιτούσε εκεί ανάμεσα και χαμογελούσε κοροϊδευτικά προς τα βότσαλα, που ήταν αναγκασμένα να κάνουν στην άκρη για να δεχτούν τέτοιον όγκο.\nΤα πιτσιρίκια με γυρισμένα μπατζάκια έπαιζαν δειλά στην άκρη με το νερό και η μαμά διάβαζε ένα βιβλίο κουκουλωμένη με ζακέτα. Ο μπαμπάς ξυπόλητος, κοιτώντας κάτω, στην αγκαλιά καμιά ντουζίνα βότσαλα, κινούμενος προς την αντίθετη πλευρά από αυτή της θάλασσας, έψαχνε για το επόμενο θύμα.\nΘα κουβαλήσει πέτρες, θα της πάει εκεί από όπου ήρθε, άμα δεν τον βγάζουν τα κιλά θα τις πληρώσει κιόλας στο αεροδρόμιο. Θα τις βάλει δίπλα στο τζάκι. Θα βάλει τα πιτσιρίκια να ζωγραφίσουν ψάρια. Τα ψάρια που νομίζουν ότι είδαν στην Ελλάδα. Θα ακουμπήσει τα ψάρια σε ένα περβάζι παραθύρου, να κολυμπάνε στην ομίχλη και στη βροχή. Σε μερικές θα ζωγραφίσουν γιασεμί και βασιλικό. Θα κάθονται στο τραπέζι της κουζίνας και θα χώνουν ο ένας στη μύτη του άλλου την πέτρα και θα λένε μύρισε και θα χασκογελάν.\nΤι είναι ο ήλιος και η θάλασσα σε μια καλύτερη ζωή. Τι είναι το γιασεμί. Το δικό σου ελαιόλαδο. Τι είναι καλύτερη ζωή. Τα ζυγίζω σε μια ζυγαριά χαλασμένη. Λάθος κιλά, λάθος ζύγισμα.\nΣίγουρα όμως φεύγοντας δεν θα κουβαλήσω πέτρες μαζί μου. Δεν θα έχω και χρήματα να πληρώσω τα επιπλέον κιλά.\nΑνώνυμος 5 Νοεμβρίου 2013 - 3:32 μ.μ.\n"- Έλα μικρή.Τι γκρινιάζεις πάλι ; "\nplaybobill 5 Νοεμβρίου 2013 - 5:35 μ.μ.\n"Είναι που προσπαθώ να σου μοιάσω.\nΜα δε θα καταφέρω ποτέ να σε φτάσω."


Τhe King's Speech (2010) • e-steki\nH alis έγραψε: στις 21:21, 07-02-11:\nΗ ιστορία του βασιλιά Γεωργίου του 6ου της Αγγλίας ο οποίος αντιμετώπιζε προβλήματα στην ομιλία εξαιτίας του τραυλισματος του και προσπάθησε να το ξεπέρασει με τη βοήθεια ενός λογοθεραπευτή. Τον βασιλιά υποδύεται ο μοναδικός Colin Firth, τον λογοθεραπευτή ο Geoffrey Rush, την γυναίκα του Colin Firth η Helena Bonham Carter και τον αδερφό του ο Guy Pearce. Σκηνοθέτης ο Tom Hooper.\nΔεν χρειάζονται πολλά ακόμα... Να πω μόνο ότι είναι υπόψηφια για 12 Όσκαρ, από τα οποία το Α' Ανδρικού είναι δεδομένο ότι θα το πάρει και δίκαια ο Colin Firth. Το αξίζει καταπληκτική ερμηνεία. Και η ταινία σαν σύνολο πολύ καλή. Συστήνεται ανεπιφύλακτα.\nO jesse_james Murdered by a Traitor and Coward έγραψε: στις 21:25, 07-02-11:\nΞεκίνησα χθες να την βλέπω αλλά μου προέκυψε topgear και californication, οπότε πάει για ΣΚ μάλλον.\nH love_angel is addicted to love!♥ έγραψε: στις 21:26, 07-02-11:\nτην ειδα προσφατα και εγω! παρα πολυ μου αρεσε και ειχε και τον colin firth, στον πρωταγωνιστικο ρολο ( )!\nΤελευταία επεξεργασία από το χρήστη love_angel : 07-02-11 στις 21:59.\nH alis έγραψε: στις 21:28, 07-02-11:\nτην ειδα προσφατα και εγω! παρα πολυ μου αρεσε και ειχε και τον colin firth, στον πρωταγονιστικο ρολο ( )!\nΓια αυτό την είδα. Λατρεύω Colin Firth\nO jesse_james Murdered by a Traitor and Coward έγραψε: στις 20:59, 14-02-11:\nΛοιπόν την είδα και δεν μπορώ να πω πως θα μείνει χαραγμένη στο μυαλό μου στο διηνεκές.\nΚαλή ταινία (γενικά) πολύ ωραία φωτογραφία, σκηνικά, κουστούμια, αλλά έχει μερικά λαθάκια όσο αφορά το σέναριο όπως επίσης δεν με ικανοποίησε το τέλος της ταινίας, στο οποίο ο φίλος μας ουσιαστικά δεν κατάφερε να ξεπεράσει το μεγαλύτερο μέρος του προβλήματός του και το λέω αυτό γιατί ότι κατάφερε το κατάφερε μόνο και μόνο επειδή ήταν παρών και ο θεραπευτής του, ενώ όπως είχαμε δει στην αρχή της ταινίας ο ασθενής όταν απομονώθηκε από τους εξωτερικούς ήχους το είπε μια χαρά το ποίημα. Το ίδιο θα μπορούσε να συμβεί και στο δωμάτιο που απήγγειλε τον εναρκτήριο του πολέμου λόγο του, θα τα κατάφερνε ( όπως μας άφησε υπονοούμενο ) και εκεί μια χαρά αν ήταν μόνος του στο δωμάτιο, αυτός, το μικρόφωνο και το τετράδιο.\nH Imadlak έγραψε: στις 08:13, 08-08-11:\nΗταν καλη ταινια γενικα,αλλα λιγακι βαρετη σε ορισμενα σημεια!!!\nH Darkness Για έγραψε: στις 11:04, 12-01-12:\nΤην έχω δει μόνο 2 φορές.\nΑλλά το ψήνω και πάλι αν κάτσει μετά την εξεταστική. Πιο πολύ για να σχολιάσουμε τη θεραπεία, φυσικά φυσικά.\nΤο τελευταίο του μήνυμα δημοσιεύτηκε 26-05-10 στις 20:58.


Έκπτωση 20% σε πάρκινγκ του Μετρό για δημότες τριών δήμων – Athens Transport\nHomeΔιάφοραΈκπτωση 20% σε πάρκινγκ του Μετρό για δημότες τριών δήμων\n19 Δεκεμβρίου 2017 athenstransport Διάφορα 0\nΜε έκπτωση 20% επί των επίσημων τιμοκαταλόγων θα σταθμεύουν οι δημότες τριών δήμων σε δύο πάρκινγκ του Μετρό. Την έκπτωση δικαιούνται οι δημότες Αιγάλεω και Αγίας Βαρβάρας για το πάρκινγκ του σταθμού Αγία Μαρίνα καθώς και οι δημότες Αγίας Παρασκευής για το πάρκινγκ του σταθμού Νομισματοκοπείο.\nΗ παροχή της έκπτωσης θα γίνεται με την επίδειξη βεβαίωσης μόνιμου κατοίκου την οποία θα εκδώσουν οι αρμόδιες υπηρεσίες του κάθε δήμου.\nΤην περασμένη εβδομάδα υπεγράφησαν οι συμφωνίες συνεργασίας των τριών δήμων με την ΣΤΑΣΥ κατά την οποία ο Πρόεδρος της ΣΤΑΣΥ ΑΕ, κ. Σταύρος Στεφόπουλος επισήμανε ότι «η συμφωνία με τους δήμους Αγ. Παρασκευής, Αιγάλεω και Αγ. Βαρβάρας γίνεται στο πλαίσιο της εταιρικής κοινωνικής ευθύνης της ΣΤΑΣΥ, αλλά και για την προώθηση της στρατηγικής συνεργασίας της εταιρείας λειτουργίας των μέσων σταθερής τροχιάς με την τοπική αυτοδιοίκηση. Οι συνεργασίες αυτές έχουν ως κεντρικό στόχο την προώθηση της συνδυαστικής χρήσης των Μέσων Μαζικής Μεταφοράς και του ΙΧ αυτοκινήτου, καθώς και τη στήριξη των τοπικών κοινωνιών».\nΜέσα στο 2018 αναμένεται να λειτουργήσουν από ιδιώτες, μετά από τη μίσθωσή τους από την Αττικό Μετρό, χώροι στάθμευσης στους σταθμούς Χαλάνδρι, Εθνική Άμυνα και Δουκίσσης Πλακεντίας.


Χρήση σκευασμάτων στον θηλασμό - mitrikosthilasmos.com\nΧρήση σκευασμάτων στον θηλασμό\nTagged: Γυναικολογικά, Οι ειδικοί απαντούν, Συχνές απορίες, Φάρμακα και θηλασμός\nγέννησα πριν από 46 ημέρες ένα υγιέστατο κοριτσάκι, το οποίο και θηλάζω αποκλειστικά από την αρχή.\nΕδώ και μία εβδομάδα έχω ξεκινήσει να χρησιμοποιώ την κρέμα Kenacomb στην περιοχή των γεννητικών οργάνων μετά από προτροπή του γυναικολόγου μου, λόγω ενός ερεθισμού στην περιοχή αυτή μετά από τον τοκετό.\nΉθελα να ξέρω αν είναι επιβλαβής για την υγεία της κόρης μου η χρήση αυτής της κρέμας (οι οδηγίες χρήσεις της συγκεκριμένης αλοιφής δεν αναφέρουν τίποτα για την περίοδο της γαλουχίας… πράγμα απαράδεκτο).\nΤο σκεύασμα περιέχει τέσσερα συστατικά τα οποία είναι ασφαλή στο θηλασμό.\nΜπορείτε να ελέγξετε το κάθε συστατικό ξεχωριστά ΕΔΩ\nPrevious Post: Mειώθηκε το γάλα μου…\nNext Post: Πατέρας επί 15 ώρες προστάτευε με το σώμα του το μωρό κάτω από τα συντρίμμια


“ΖΗΤΕΙΤΑΙ ΕΛΠΙΣ” - ΥΠΑΡΧΕΙ; ΠΑΣΧΑ ΠΙΣΤΩΝ-ΦΤΩΧΩΝ ΣΥΜΠΟΛΙΤΩΝ | Θεσπρωτών Διαβουλευση. Νεα απο Ηγουμενιτσα, Φιλιατι, Θεσπρωτία και όλη την Ήπειρο.\n“ΖΗΤΕΙΤΑΙ ΕΛΠΙΣ” - ΥΠΑΡΧΕΙ; ΠΑΣΧΑ ΠΙΣΤΩΝ-ΦΤΩΧΩΝ ΣΥΜΠΟΛΙΤΩΝ.\nΠΕΡΑΣΕ και αυτό, το ένατο αν κάνουμε σωστούς υπολογισμούς ΜΝΗΜΟΝΙΑΚΟ ΠΑΣΧΑ που εβραϊστί σημαίνει ΠΕΡΑΣΜΑ-ΔΙΑΒΑΣΗ.\nΠΕΡΑΣΕ και το Πάσχα αυτό, χωρίς δυστυχώς για μια ακόμη φορά να επιτευχθεί σε επίπεδο κοινωνίας και οικονομίας το πολυπόθητο… ΠΕΡΑΣΜΑ και ΔΙΑΒΑΣΗ από την πολυδιάστατη κρίση που σοβεί χρόνια τώρα και έχει αποδομήσει την κοινωνία, στην ΟΙΚΟΝΟΜΙΚΗ ΑΝΑΣΤΑΣΗ και παραγωγική ανάπτυξη.\nΗ ΑΝΑΣΤΑΣΗ του Χριστού, γιορτάστηκε για μια ακόμη φορά από πιστούς και λιγότερο έως καθόλου πιστούς που τρέφουν όμως ελπίδες, ότι επί τέλους ΘΑ ΑΝΑΣΤΗΘΕΙ και η «ΘΑΝΟΥΣΑ» προ ετών κοινωνία. ΜΕ αυτές, τις ελπίδες τους δηλαδή, προς το παρόν να αποδεικνύονται φρούδες!\nΗ ΑΝΑΣΤΑΣΗ, η έγερση δηλαδή εκ των κάτω προς τα άνω της κοινωνίας, της οικονομίας, του απογοητευμένου, ταλαιπωρημένου και σε αδιέξοδο ευρισκόμενου Έλληνα πολίτη και συμπολίτη όχι στο… επέκεινα αλλά στο σήμερα, στην επί γης ζωή μας, πότε επι τέλους θα έλθει;\nΔΙΑΠΙΣΤΩΣΑΜΕ και το Πάσχα αυτό, συμπολίτες να βρίσκονται σε απόλυτο οικονομικό αδιέξοδο, το οποίο οικονομικό αδιέξοδο προκαλούσε σε αυτούς ΝΤΟΜΙΝΟ… αδιεξόδων.\nΚΑΤΑΓΡΑΨΑΜΕ πρωτοφανή αριθμό για τα πληθυσμιακά δεδομένα της περιοχής μας συμπολιτών, να περιμένουν στην ουρά, στα Κοινωνικά Παντοπωλεία των Δήμων και της Μητρόπολης προκειμένου να προμηθευτούν ΔΩΡΕΑΝ από αυτά, ακόμα και είδη στοιχειώδους επιβίωσης! ΜΕ τον Δήμαρχο Ηγουμενίτσας αντί να κάνει εγκαίνια κάποιου άλλου έργου, σημεία των καιρών δυστυχώς, να εγκαινιάζει με την έναρξη της Μ. Εβδομάδας, τις Κοινωνικές Δομές του Δήμου. ΤΟ Κοινωνικό Παντοπωλείο και Φαρμακείο, που ευτυχώς λειτουργούν και αυτά και ανακουφίζουν αρκετούς. ΕΙΔΑΜΕ πρόσωπα συμπολιτών «συννεφιασμένα» και αγέλαστα, προβληματισμένα και ανήσυχα ακόμα και αυτές τις γιορταστικές ημέρες. ΣΥΜΠΟΛΙΤΩΝ απογοητευμένων αλλά και οργισμένων συγχρόνως, για τη σημερινή κατάσταση. ΣΥΜΠΟΛΙΤΩΝ που μέχρι χθες διασφάλιζαν μέσω της εργασίας τους ή της επιχείρησής τους ένα ευπρεπές επίπεδο διαβίωσης γι’ αυτούς και τις οικογένειες τους και σήμερα, διαπιστώνουν καθημερινά και περισσότερο ότι δεν μπορούν να ανταποκριθούν ούτε και στις στοιχειώδεις υποχρεώσεις τους.\n«ΖΗΣΑΜΕ» οι περισσότεροι από εμάς που γνωρίζουν στο εγγύς ή ευρύτερο περιβάλλον τους άνεργους κυρίως μακροχρόνιους, μαζί με αυτούς το δράμα που βιώνουν οι άνθρωποι αυτοί, πρωτίστως οι μεγάλης ηλικίας, με οικογενειακές υποχρεώσεις. ΑΝΘΡΩΠΟΙ που βρέθηκαν εν μια νυκτί στο «δρόμο» στην κυριολεξία. ΑΦΟΥ οι επιχειρήσεις που μέχρι χθές εργάζονταν έβαλαν «ΛΟΥΚΕΤΟ» ή υποχρεώθηκαν οι ίδιοι να βάλουν «ΛΟΥΚΕΤΟ» ένεκα κρίσης στις δικές τους επιχειρήσεις.\nΜΑΖΙ με αυτούς και πλήθος νέων παιδιών με πολλά τυπικά και ουσιαστικά προσόντα, τα οποία «κοσμούν» τους τοίχους των δωματίων τους χωρίς να τους «ΑΝΟΙΓΟΥΝ» καμία πόρτα για εργασία. ΕΝ ΚΑΤΑΚΛΕΙΔΙ ζήσαμε, βιώσαμε καταγράψαμε, διαπιστώσαμε πως η πλειοψηφία των συμπολιτών όλων των ηλικιών και το ΠΑΣΧΑ αυτό, ουσιαστικά για τους λόγους που προαναφέρουμε δεν έκαναν ΠΑΣΧΑ. ΥΠΗΡΞΑΝ βεβαίως και ορισμένοι που έχουν ακόμη την οικονομική δυνατότητα για διασκέδαση, Πασχαλινές διακοπές κ.λπ. ΔΥΝΑΤΟΤΗΤΑ της οποίας έκαναν χρήση τις ημέρες αυτές, με αποτέλεσμα σε όσους δεν εμβαθύνουν στην κοινωνιολογική προσέγγιση και ερμηνεία των γεγονότων, να δημιουργήσουν την ψευδαίσθηση ότι τελικά δεν… είναι όλα μαύρα!\nΑΝ λοιπόν, ως δείκτης ευημερίας μιας κοινωνίας, θεωρείται και αξιολογείται το να «γεμίσουν» π.χ τα μαγαζιά της Ηγουμενίτσας και των άλλων πόλεων του νομού για ένα – δύο βράδια. ΧΩΡΙΣ σημειωτέον να λαμβάνεται υπόψη και η κατανάλωση που γίνεται σήμερα σε αυτά, συγκριτικά με προηγούμενα χρόνια, η οποία κατά δήλωση των ιδιοκτητών των μαγαζιών, έχει μειωθεί θεαματικά. ΑΝ θεωρείται ευμάρεια και… ΦΩΣ ΣΤΟ ΤΟΥΝΕΛ το ότι κάποιοι συμπολίτες, ψώνισαν ρούχα ή λαμπάδες στα βαφτιστήρια τους, τότε… ναι έχουμε ευμάρεια!\nΑΥΤΗ όμως είναι η εικονική πραγματικότητα. Η άλλη, η ρεαλιστική και όχι η ουτοπική και «κατασκευασμένη», αυτή που βιώνει επίπονα και επώδυνα η πλειοψηφία των συμπολιτών, είναι δυστυχώς ή προαναγραφόμενη.\nΚΑΙ επειδή ορισμένοι πολιτικοί – πολιτικάντηδες, διαλέγετε και παίρνετε, για να δικαιολογήσουν την κρίση ή να καλλιεργήσουν τεχνητή αισιοδοξία, ότι δήθεν ανακάμπτουμε, μειώνεται θεαματικά ή ανεργία και οσονούπω θα περάσει και από εδώ το… «ΤΡΕΝΟ ΤΗΣ ΑΝΑΠΤΥΞΗΣ» επικαλούμενοι προς τούτο αριθμούς, τους υπενθυμίζουμε τη γνωστή ρήση του Γέρου της Δημοκρατίας αείμνηστου Γεώργιου Παπανδρέου. ΟΤΙ δηλαδή ενίοτε «ΟΙ ΑΡΙΘΜΟΙ ΕΥΗΜΕΡΟΥΝ ΑΛΛΑ ΟΙ ΑΝΘΡΩΠΟΙ ΥΠΟΦΕΡΟΥΝ»!\nΚΑΙ για να είμαστε αντικειμενικοί, οι προβληματισμοί μας αυτοί καθώς και η «μεταφερόμενη» στο χαρτί αγανάκτηση, απόγνωση και θυμός μεγάλου αριθμού συμπολιτών, δεν αφορά ούτε «ακουμπά» μόνο τη σημερινή κυβέρνηση αλλά και όσες προηγήθηκαν στο παρελθόν, ΠΡΑΣΙΝΕΣ και ΜΠΛΕ. ΓΙΑΤΙ ασφαλώς κανείς δεν πιστεύει ότι η κρίση προέκυψε σήμερα και μάλιστα από πολιτικό-κομματική… ΠΑΡΘΕΝΟΓΕΝΕΣΗ.\nΤΟ πρόβλημα όμως για τους περισσότερους από εμάς είναι ότι δεν ΠΙΣΤΕΥΟΥΜΕ ούτε εμπιστευόμαστε πλέον ΚΑΝΕΝΑ κόμμα. ΔΕΝ πιστεύουμε ότι υπάρχει λύση και διέξοδος στο αδιέξοδο που μας έχουν οδηγήσει. ΚΑΙ μαζί με τον Πρύτανη της σύγχρονης Ελληνικής Λογοτεχνίας αείμνηστο ΑΝΤΩΝΗ ΣΑΜΑΡΑΚΗ αναρωτιόμαστε «ΖΗΤΕΙΤΑΙ ΕΛΠΙΣ»!! ΥΠΑΡΧΕΙ όμως;\nΣΑΒΒΑΤΟ 23 ΔΕΚΕΜΒΡΙΟΥ ΚΑΙ ΩΡΑ 18:00 ΣΤΗ ΘΕΑΤΡΙΚΗ ΑΙΘΟΥΣΑ ΤΗΣ ΕΣΤΙΑΣ-ΜΕΓΑΛΗ ΧΡΙΣΤΟΥΓΕΝΝΙΑΤΙΚΗ ΕΚΔΗΛΩΣΗ\nH ΔΙΕΥΘΥΝΣΗ Α΄-ΒΘΜΙΑΣ ΕΚΠΑΙΔΕΥΣΗΣ ΘΕΣΠΡΩΤΙΑΣ ΣΥΓΧΑΙΡΕΙ\nΤΟ ΚΕΝΤΡΟ ΚΟΙΝΟΤΗΤΑΣ ΗΓΟΥΜΕΝΙΤΣΑΣ ΕΝΗΜΕΡΩΝΕΙ ΓΙΑ ΤΟ ΚΕΑ\nΑπό τις 2 Μαϊου οι ενδιάμεσες εκπτώσεις


ΔΑΣΤΑ Πολυτεχνείου Κρήτης: Εκδηλώσεις\nΜε μεγάλη επιτυχία στέφτηκε η οργάνωση Εσπερίδας από την Μονάδα Καινοτομίας και Επιχειρηματικότητας του Πολυτεχνείου Κρήτης & το Επιμελητήριο Χανίων με θέμα:\n«Καινοτόμες Ιδέες Φοιτητών του Πολυτεχνείου Κρήτης»\nΗ εκδήλωση έλαβε χώρα τη Τετάρτη, 17 Απριλίου του 2013 και ώρα 18:30, στην αίθουσα συνεδριάσεων του Επιμελητηρίου Χανίων (4ος όροφος) και ήταν ανοιχτή σε κάθε ενδιαφερόμενο.\nΗ αίθουσα ήταν κατάμεστη τόσο από φοιτητές, νέους, αλλά και επιχειρηματίες της Κρήτης, ενώ γενικά το κοινό επέδειξε έντονο ενδιαφέρον για τις ιδέες των φοιτητών.\nΣτην εκδήλωση παρουσιάστηκαν τα πρωτότυπα οκτώ ομάδων φοιτητών του Πολυτεχνείου Κρήτης που αναπτύχθηκαν ή αναπτύσσονται στα πλαίσια της δράσης «Φυτώριο Ιδεών», βάσει μιας καινοτόμας ιδέας που υπέβαλαν οι φοιτητές και αξιολογήθηκε από καθηγητές του Πολυτεχνείου Κρήτης. Η δράση υλοποιείται στα πλαίσια της Μονάδας Καινοτομίας και Επιχειρηματικότητας του Πολυτεχνείου Κρήτης\nΔείτε Φωτογραφίες από την εκδήλωση και τα πρωτότυπα εδώ!\nΔιαβάστε άρθρα που γράφτηκαν στις εφημερίδες: Χανιώτικα Νέα (18/4/2013), ΝΕΑ ΚΡΗΤΗ (18/4/2013),\nΕΛΕΥΘΕΡΟΣ ΤΥΠΟΣ 27/4/2013 (ΠΡΩΤΟΣΕΛΙΔΟ, ΣΕΛΙΔΑ 46,ΣΕΛΙΔΑ 47)\nΔείτε παρακάτω σύντομες περιγραφές και τις παρουσιάσεις των πρωτοτύπων!\nΑναλυτικά, τα οκτώ πρωτότυπα που παρουσιαστηκαν είναι τα εξής:\nU-SEADON:Υποβρύχιο Ρομποτικό Σκάφος\n-Αντρέας Καμπιανάκης, Φοιτητής του Τμήματος Μηχανικών Παραγωγής και Διοίκησης του Π.Κ.\n- Ανδρέας Γραμμένος και Χρήστος Κωνσταντόπουλος, Φοιτητές του Τμήματος Ηλεκτρονικών Μηχανικών και Μηχανικών Υπολογιστών του Π.Κ.\n- Σάββας Πιπερίδης, ΕΤΕΠ του Τμήματος Μηχανικών Παραγωγής και Διοίκησης του Π.Κ.Η\nΗ ιδέα αφορά στην κατασκευή ενός υποβρύχιου σκάφους, μικρής κλίμακας, στεγανό, με αξιόπιστο σύστημα ελέγχου και πλοήγησης, με μεγάλη ενεργειακή αυτονομία, χαμηλό κόστος κατασκευής, εξοπλισμένο με σύστημα ηχοβολιστικό για την εύρεση αντικειμένων στο χώρο, αλλά και δυνατότητα λήψης εικόνων, που θα είχε μεγάλο εύρος εφαρμογών.\nΕνδεικτικά, κάποιες από τις πιθανές εφαρμογές του σκάφους είναι οι εξής: υποθαλάσσιες έρευνες, παρατήρηση θαλάσσιων υποσυστημάτων, επιτήρηση υποθαλάσσιων αγωγών και γεωτρήσεων, φωτογράφιση υφάλων πλοίων για τη δρομολόγηση επισκευής τους, συλλογή δεδομένων μετρήσεων από τον βυθό με την χρήση αισθητήρων, χαρτογράφηση βυθού, δειγματοληπτικός έλεγχος υδάτων μετρήσεις στο βυθό και πολλές άλλες.\nΚατεβάστε την παρουσίαση!\nOne button AAC: Πλατφόρμα εναλλακτικής επικοινωνίας ατόμων με σοβαρά κινητικά προβλήματα\n-Βιλελμίνη Καλαμπρατσίδου, Φοιτήτρια του Τμήματος Ηλεκτρονικών Μηχανικών και Μηχανικών Υπολογιστών του Π.Κ.\n-Σταύρος Χριστοδουλάκης, Καθηγητής του Τμήματος Ηλεκτρονικών Μηχανικών και Μηχανικών Υπολογιστών του Π.Κ.\nΣτόχος του πρωτοτύπου είναι να λύσει το πρόβλημα επικοινωνίας των ατόμων που στερούνται έκφρασης λόγου και εμφανίζουν κινητικά βαριές μορφές αναπηρίας, χρησιμοποιώντας απλές και χαμηλού κόστους τεχνολογίες. Το πρωτότυπο απευθύνεται σε νοητικά υγιείς χρήστες, οι οποίοι κινητικά μπορούν να εκτελέσουν μία και μόνο κίνηση, για παράδειγμα να κουνήσουν μόνο ένα δάκτυλο ή χέρι ή να κλωτσήσουν με πόδι.\nΠηγή έμπνευσης για την φοιτήτρια αποτέλεσε ένα κορίτσι 17 χρονών που πάσχει από τετραπληγία και η μοναδική κίνηση που μπορεί να ελέγχει καλύτερα ο εγκέφαλός της είναι η κίνηση τους δεξιού της ποδιού. Ωστόσο, το κορίτσι νοητικά είναι υγιέστατο, με οξεία αντίληψη και εξαιρετική μνήμη.\nΜε τη χρήση της εφαρμογής που αναπτύχτηκε , οι χρήστες μπορούν να μιλήσουν μονολεκτικά, να συντάξουν προτάσεις, να ψυχαγωγηθούν διαβάζοντας ηλεκτρονικά βιβλία, ακούγοντας μουσική ή παρακολουθώντας ταινίες και βλέποντας φωτογραφίες.\nAirPOTition: Δημιουργία κατασκευής που προσαρμόζεται στις εξωτερικές μονάδες κλιματισμού, για την παραγωγή ηλεκτρικής ενέργειας και τη βελτίωση της αισθητικής των κτιρίων\n-Ιάσωνας Πατεράκης, Άλμα Τράλο, Γεωργία Βοραδάκη,\nΦοιτητές του Τμήματος Αρχιτεκτόνων Μηχανικών του Π.Κ.\n-Άγγελος Κλωθάκης, Μεταπτυχιακός Φοιτητής του Τμήματος Μηχανικών Παραγωγής και Διοίκησης του Π.Κ.\n-Κωνσταντίνος-Αλκέτας Ουγγρίνης, Επίκουρος Καθηγητής του Τμήματος Αρχιτεκτόνων Μηχανικών του Π.Κ.\nΗ ιδέα ξεκίνησε από μια ομάδα Αρχιτεκτόνων Μηχανικών που σκέφτηκε να αξιοποιήσει τις εξωτερικές μονάδες κλιματισμού που δεσπόζουν σε πολλά κτίρια, σχεδιάζοντας μια κατασκευή που καταρχήν θα παρήγαγε ενέργεια, ενώ ταυτόχρονα θα βελτίωνε την αισθητική των κτιρίων.\nΈτσι, κατασκεύαστηκε το AirPOTition, μια κατασκευή που τοποθετείται μπροστά από τις εξωτερικές μονάδες των air-condition και μετατρέπει την κινητική ενέργεια που παράγεται από την πτερωτή του μηχανήματος σε ηλεκτρική με τη χρήση πιεζοηλεκτρικών υλικών. Επιπλέον, χρησιμοποιούνται φωτοβολταϊκές λωρίδες για την συλλογή της ηλιακής ενέργειας και την μετατροπή της σε ηλεκτρική. Το παραγόμενο ηλεκτρικό ρεύμα συλλέγεται σε μια μπαταρία και τροφοδοτεί πίσω το κτήριο.\nΤαυτόχρονα, η κατασκευή χρησιμοποιεί το νερό που αποβάλλει το air-condition για να αναπτυχθούν κάθετοι κήποι στις όψεις των κτηρίων.\nΑπώτερος στόχος είναι η σταδιακή ανάπτυξη πράσινων πυρήνων στις πόλεις και ειδικότερα στα κέντρα των μεγάλων, αστικών πόλεων που πάσχουν ιδιαίτερα από την ατμοσφαιρική ρύπανση.\nΝανο-σύνθετα αυτό-καθαριζόμενα προστατευτικά υμένια δομικών υλικών\n-Χρύσα Καπριδάκη και Αναστασία Βεργανελάκη, Υποψήφιοι Διδάκτορες του Γενικού Τμήματος του Π.Κ.\n-Παγώνα (Νόνη) Μαραβελάκη, Επίκουρη Καθηγήτρια του Γενικού Τμήματος του Π.Κ.\nΗ ιδέα ξεκίνησε από την ανάγκη για προστασία και διάσωση της πολιτιστικής μας κληρονομιάς που απειλείται από τη συνεχώς αυξανόμενη διάβρωση των μνημείων από φυσικούς, χημικούς και βιολογικούς παράγοντες.\nΤο πρωτότυπο που αναπτύχτηκε αφορά στη σύνθεση ενός καινοτόμου προστατευτικού προϊόντος νανοτεχνολογίας, το οποίο είναι διαφανές, παρέχει αρχικά προστασία και υδροφοβίωση σε επιφάνειες δομικών υλικών χωρίς να μεταβάλλει το χρώμα τους, ενώ ταυτόχρονα, εκμεταλλευόμενο την ηλιακή ακτινοβολία, είναι δυνατόν να προσδώσει στις επιφάνειες αυτές αντιβακτηριδιακές και αυτοκαθαριζόμενες ιδιότητες, αποτρέποντας την συσσώρευση ρύπων και βιολογικών επικαθήσεων.\nΤο εν λόγω προϊόν μπορεί να χρησιμοποιηθεί τόσο στον τομέα της σύγχρονης οικοδομικής όσο και στον τον τομέα της συντήρησης αρχιτεκτονικών και παραδοσιακών μνημείων, όπου η οποιαδήποτε επέμβαση απαιτεί πλήρη έλεγχο των προϊόντων που εφαρμόζονται σε αυτά.\nLEGODOME: Νέο δομικό υλικό, φιλικό προς το περιβάλλον\n- Ιωάννης- Γιώργος Ιγγλεζάκης, Γιώργος Ανδρεσάκης, Νίκος Ασημάκης, Φοιτητές του Τμήματος Αρχιτεκτόνων Μηχανικών του Πολυτεχνείου Κρήτης\n-Κωνσταντίνος Προβιδάκης, Καθηγητής του Γενικού Τμήματος του Π.Κ.\n- Κωστας- Αλκέτας Ουγγρίνης, Επίκουρος Καθηγητής του Τμήματος Αρχιτεκτόνων Μηχανικών του Π.Κ.\n- Ιάκωβος Ρήγος, Επίκουρος Καθηγητής του Τμήματος Αρχιτεκτόνων Μηχανικών του Π.Κ.\n- Εμμανουήλ Στειακάκης, Επίκουρος Καθηγητής του Τμήματος Μηχανικών Ορυκτών Πόρων του Π.Κ.\nΗ ιδέα προήλθε από την διαπίστωση της μεγάλης κατανάλωσης ενέργειας για την κατασκευή των κτιρίων, η οποία σχετίζεται με την παραγωγή των οικοδομικών υλικών που χρησιμοποιούνται και συγκεκριμένα τη σπατάλη της πρώτης ύλης. Τα κτίρια έχουν σημαντικές επιπτώσεις στο περιβάλλον σε όλα τα στάδια ζωής τους: από την κατασκευή, τη χρήση, τη συντήρηση, την ανακαίνιση, ως και την κατεδάφισή τους.\nΓια να μπορέσουν να αντιμετωπιστούν τα προβλήματα αυτά προτείνεται ένα δομικό υλικό, το οποίο δεν θα απαιτεί μεγάλη ποσότητα ενέργειας για την κατασκευή του, θα είναι εύκολα ανακυκλώσιμο και θα έχει ικανοποιητική αντοχή στον χρόνο. Θα αποτελεί μονάδα ενός εναλλακτικού τρόπου κατασκευής, που θα δίνει τη δυνατότητα επαναχρησιμοποίησης του μετά το πέρασμα της χρήσιμης διάρκειας ζωής του κτιρίου και δεν θα κατατάσσεται στην κατηγορία των αποβλήτων.\nΒελτιστοποίηση πειραματικού οχήματος, μηδενικής εκπομπής ρύπων\n- Γιάννης Στρατηγός και Παναγιώτης Μπάζιος,\nΦοιτητές του Τμήματος Μηχανικών Παραγωγής και Διοίκησης του Π.Κ.\n-Νίκος Τσουρβελούδης, Καθηγητής του Τμήματος Μηχανικών Παραγωγής και Διοίκησης του Π.Κ.\n- Πολυχρόνης Σπανουδάκης, ΙΔΑΧ του Π.Κ.\nΤο πρωτότυπο αυτό αφορά μια προσπάθεια από φοιτητές και καθηγητές του ιδρύματος για την κατασκευή πρωτότυπων οχημάτων πόλης μηδενικής εκπομπής ρύπων. Η ομάδα TUC Eco Racing (www.tucer.tuc.gr) του Πολυτεχνείου Κρήτης έχει κατασκευάσει ήδη οχήματα με τα οποία έχει συμμετάσχει σε διεθνείς διαγωνισμούς με σημαντικές διακρίσεις.\nΤο τμήμα του έργου που έχει ενταχθεί στα πλαίσια του Φυτωρίου Ιδεών αφορά στη βελτιστοποίηση κάποιων κατασκευαστικών χαρακτηριστικών του οχήματος, με στόχο την επίτευξη μεγαλύτερης οικονομίας καυσίμου και συγκεκριμένα τη βελτιστοποίηση του συστήματος διεύθυνσης και του συστήματος διαχείρισης ενέργειας.\nΗ ομάδα των φοιτητών βρίσκεται σε φάση κατασκευής των νέων συστημάτων και τον Μάιο προτίθεται να συμμετάσχει στο διεθνή διαγωνισμό οχημάτων χαμηλών εκπομπών ρύπων που θα γίνει στο Rotterdam της Ολλανδίας.\nΔιαδικτυακή κοινωνική πλατφόρμα διοργάνωσης αθλητικών γεγονότων με σύστημα καταγραφής επιδόσεων\n- Γιώργος Καστρινάκης, Κώστας Καστρινάκης, Χαράλαμπος Παράβαλος,\nΦοιτητές του Τμήματος Ηλεκτρονικών Μηχανικών και Μηχανικών Υπολογιστών του Π.Κ.\n-Μίνως Γαροφαλάκης, Καθηγητής του Τμήματος Ηλεκτρονικών Μηχανικών και Μηχανικών Υπολογιστών του Π.Κ.\n- Αντώνιος Δεληγιαννάκης, Επίκουρος Καθηγητής του Τμήματος Ηλεκτρονικών Μηχανικών και Μηχανικών Υπολογιστών του Π.Κ\nΗ ιδέα αφορά στην κατασκευή μιας διαδικτυακής πλατφόρμας που θα χρησιμοποιείται από ομάδες ερασιτεχνών αθλητών ποδοσφαίρου, μπάσκετ ή οποιουδήποτε άλλου ομαδικού αθλήματος, οι οποίοι θα μπορούν να διαχειριστούν την ομάδα τους διαδικτυακά, καταγράφοντας τα σημαντικά γεγονότα, δηλώνοντας νέους παίκτες ή παίκτες που αποχωρούν, καταγράφοντας τα αποτελέσματα από τις αναμετρήσεις της ομάδας, ενώ μέσω της πλατφόρμας θα μπορούν να επικοινωνούν και τα μέλη της ομάδας.\nΕπίσης, θα υπάρχει ένα σύστημα αντιστοίχησης ή «ταιριάσματος», το οποίο συνυπολογίζοντας την απόσταση, το επίπεδο δεξιότητας του κάθε παίκτη από παλιότερες αναμετρήσεις και άλλους παράγοντες θα προτείνει κάθε φορά μια ομάδα νέων αντιπάλων και θα προγραμματίζει τις επόμενες αναμετρήσεις. Τέλος, με τη χρήση συσκευών εντοπισμού απόδοσης, θα μπορούν να γίνονται συγκρίσεις της απόδοσης του κάθε παίκτη, παράγοντας χρήσιμα και ελκυστικά για το χρήστη δεδομένα και στατιστικά τα οποία θα δημοσιεύονται στην πλατφόρμα.\nDaedalus: Ιπτάμενη πλατφόρμα συλλογής και μετάδοσης πληροφοριών\n- Γιάννης Μανδουραράκης και Αντώνιος Ιγγλεζάκης, Μεταπτυχιακοί φοιτητές του Τμήματος Ηλεκτρονικών Μηχανικών και Μηχανικών του Π.Κ.\n- Αθανάσιος Παράσχος, Φοιτητής του τμήματος Μηχανικών Ορυκτών Πόρων του Π.Κ.\n-Κατερίνα Τσακαλάκη, Μεταπτυχιακή φοιτήτρια του Τμήματος Μηχανικών Παραγωγή και Διοίκησης του Π.Κ.\n- Μάριος Ανδρεόπουλος, Φοιτητής του Τμήματος Ηλεκτρονικών Μηχανικών και Μηχανικών του Π.Κ.\n- Ευτύχιος Κουτρούλης, Επίκουρος Καθηγητής του Τμήματος Ηλεκτρονικών Μηχανικών και Μηχανικών του Π.Κ\n- Κωνσταντίνος Καλαϊτζάκης, Καθηγητής του Τμήματος Ηλεκτρονικών Μηχανικών και Μηχανικών του Π.Κ Η ιδέα\nΗ ιδέα αφορά την κατασκευή μίας πλατφόρμας που θα ίπταται με τη βοήθεια ενός μετεωρολογικού μπαλονιού που περιέχει ήλιο (He). Η πλατφόρμα θα φέρει εξοπλισμό που θα αποτελείται από μικρο-κάμερα υψηλής ανάλυσης και ποικίλους αισθητήρες που θα συλλέγουν φωτογραφίες και δεδομένα μετρήσεων. Σε δεύτερη φάση θα χρησιμοποιεί σύστημα αναμετάδοσης των δεδομένων που συλλέγονται από την πλατφόρμα σε επίγειο κόμβο.\nΗ πλατφόρμα μπορεί να έχει πολλαπλές εφαρμογές, όπως για παράδειγμα συμβολή σε διάφορα πεδία ακαδημαϊκής έρευνας, αλλά και να χρησιμοποιηθεί για διαφημιστικούς σκοπούς, για την αναμετάδοση γεγονότων, για ψυχαγωγία, για την ασφάλεια και φύλαξη ενός του χώρου κ.λπ.\nΕπίσης, το αναλυτικό πρόγραμμα της εκδήλωσης μπορείτε να το βρίσκεται εδώ.\nΗ εκδήλωση απευθυνόταν τόσο σε επιχειρηματίες της Κρήτης και σε παράγοντες της τοπικής οικονομίας, όσο και στο ευρύ κοινό και έχει ως βασικό στόχο την ενημέρωση για τις δράσεις καινοτομίας που αναπτύσσονται στο Πολυτεχνείου Κρήτης, την περαιτέρω υποστήριξη και προώθηση των προσπαθειών των φοιτητών, αλλά και τη σύνδεση του Πολυτεχνείου Κρήτης με την τοπική κοινωνία.\nΗ Δράση του «Φυτωρίου Ιδεών» είναι μία από τις κύριες δράσεις της Μονάδας Καινοτομίας και Επιχειρηματικότητας και έχει ως στόχο τη δημιουργία ευνοϊκού περιβάλλοντος για την ανάπτυξη της καινοτομίας και της επιχειρηματικότητας φοιτητών/τριών του Πολυτεχνείου Κρήτης. Συγκεκριμένα, το «Φυτώριο Ιδεών» δίνει τη δυνατότητα σε προπτυχιακούς και μεταπτυχιακούς φοιτητές να αναπτύξουν πρωτότυπα προϊόντων ή υπηρεσιών βασισμένα σε μία καινοτόμα ιδέα τους που δυνητικά μπορεί να αποτελέσουν το πρόπλασμα για νέα επιχείρηση, αξιοποιώντας αφενός τις γνώσεις που έχουν, την υλικοτεχνική υποδομή των εργαστηρίων του ιδρύματος, αλλά και τη συμβουλευτική υποστήριξη για το εγχείρημά τους.\nΗ Δράση υλοποιείται σε δύο κύκλους, ο πρώτος εκ των οποίων έχει ήδη ολοκληρωθεί, ενώ ο δεύτερος βρίσκεται σε εξέλιξη. Συνολικά, θα αναπτυχθούν 8 πρωτότυπα.Για περισσότερες πληροφορίες για την εκδήλωση ή για κάποια από τα πρωτότυπα μπορείτε να επικοινωνείτε με την Μονάδα Κανοτομίας και Επιχειρηματικότητας.\nΗ Μονάδα Καινοτομίας και Επιχειρηματικότητας υλοποιείται μέσω του Επιχειρησιακού Προγράμματος «Εκπαίδευση και Δια Βίου Μάθησης», ΕΣΠΑ 2007-2013 και συγχρηματοδοτείται από την Ευρωπαϊκή Ένωση (Ευρωπαϊκό Κοινωνικό Ταμείο) και από εθνικούς πόρους.